text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Dental enɗam Fulaaɓe, ɓe peŋgal Tabital Pulaaku Senegaal
Banndiraaɓe tedduɓe, mino anndina on dental enɗam Fulaaɓe fooynii he tunndu Tammbaa-kunndaa, ko ngal dental ɓamtaare leñol men, ngal daranii ko ngotaagu Fulɓe e janngude ɗemngal men, ngal jaɓɓiima terɗe Tabital Pulaaku Winndere e kuuɓndi peŋɗe Tabital Pulaaku Senegaal e jaale jaagorɗe laamu Senegaal, ñande 15/02/2014 he dinngiral galle laamorde Tammbaa-kunndaa (Mairie)
Ɓe kollii (holli) banndiraaɓe ɓee; enɗam pulaagu e yiɗde kawral ɓiɗɓe leñol men, ɓe mbii pullo wontaa koɗo he Tammbaa-kunndaa, ngam enndu enɗam Fulɓe immaade he maayo woɗeewo to fuɗnaange Afrik haa yottii he fiiltiingo Atlantik to hirnaange Afrik ko gootum, ko ɗuum waɗi ɓe njaɓɓorii arɓe ɓee ko teddungal e enɗam pulaagu, ɓe mbii: on ngiwii to mon on ngarii ga mon.
Sakiraaɓe tedduɓe, nde jaɓɓoondiral enɗam e korsa leñol ɓennitaa, ɓe kolliti min woni noddaandu nduu ko honoo mbaɗten? woni jaabawol ngal naaɓnal (lamndal) ko yoo en kawru he ngotaagu leñol men, yoo en ndenndu he nafa leñol men, yoo en njanngu ɗemngal men, haa enɗam pulaagu heddoo, semmbe leñol ngol ɓeydoo yahrude yeeso.
Ina jeyaa he haalɓe ɓee jaagorgal banta ngenndi Senegaal (Assemblée national Sénégal) woni Aliw Demmburu Soh, o anndini banndiraaɓe ɓee wonde hooreejo ngenndi Senegaal ina darii he wallude aynaaɓe e remooɓe, jooni heddii ko aynaaɓe e remooɓe yoo ndaro njaggana mbo, o yaltini ɗereeji o holli banndiraaɓe no ɗi kebbinirtee.
Caggal (ɓaawo) ɗuum, jaarga Tammbaa-kunndaa «maire» woni Wuuri Bah o hirjini banndiraaɓe ɓee he ngotaagu leñol ngol, o anndini ɓe ombo he darnde maɓɓe he kala tuma, o wii : o okkii Peŋgal Tabital Pulaaku Senegaal Tammbaa-kunndaa dunkiire (terrain) ɓe maha ɗoon galle Fulɓe.
Caggal ɗuum, yarlitaniiɓe leñol ngol ngokkiri ga’i ko wonta ga’i tati keɓaa he ndee jonnde, caggal ɗuum lomtiiɗo hooreejo TPW woni Buubakar Baalnde yotti konngol hooreejo Aamadu Alfaa Jallo, caggal ɗuum ɓe ngokkiri seedeeji waso ɗi mbaadiiji ɗiɗi woni daranii ɓe ɗemngal ngal e daranii ɓe ngyanaaka, caggal ɗuum ceerno Yuusuf Baalnde e Tijjaani Mbaalo ngokkaa konngol ɓe kirjini banndiraaɓe ɓee, caggal ɗuum peŋɗe : Peŋgal ngenndi Gammbi e Welingaraa e Bakkel e jaarga (maire) saare ngudiri woni Ceedel Jallo e jooɗaniiɗo laamu Senegaal he Tammbaa-kunndaa woni «préfet» ɓee piiw kirjini banndiraaɓe ɓee ko feewti he ngootaangu leñol men e janngude ɗemngal Pulaar/Fulfulde.
Setodiiɓe enɗam pulaagu, nde ɗii konnguɗi kaaletee tawi ko yoga he naalaŋkooɓe yarlitaniiɓe leñol ngol ina ndarii ina kollira penal men.
Musidɓe tedduɓe, ɗum ɗoo ko seeɗa he oo ñalooma mbo Fulɓe tunndu Tammbaa-kunndaa kebli, enen ɓe njetta no feewi eɗen ñaagii kala peŋgal TPS ɗo woni yoo ñemmbu ɓe, haa Fulɓe ɓeydoo anndoondirde, on njettaama.
Tijjaani Mbaalo.


c: text/html

text:
Ko e lewru abriil 2006, Fooyre Ɓamtaare ƴettitnoo golle, caggal nde yowaa e hitaande 1989. Gila ndeen, haa e ñalngu hannde nguu, joomiraaɗo ina rokki en mbaawka yaltinde nde e kala lewru.
Ko e lewru abriil 2006, Fooyre Ɓamtaare ƴettitnoo golle, caggal nde yowaa e hitaande 1989. Gila ndeen, haa e ñalngu hannde nguu, joomiraaɗo ina rokki en mbaawka yaltinde nde e kala lewru.
Nde meeɗaa sownude so wonaa laabi ɗiɗi walla tati (mee 2006 e desaambar 2010). Gila ndeen kadi haa 2012, Alla ina waɗi sutura, hay so Fooyre alaano hay kaɓirgal gootal ngal jeyani hoore mum, ɗuum haɗaani nde yaltude nde nde foti yaltude kala.
E hitaande maayirɗe 2012 heɓi ballal laamu wallitta kala jaayɗe kuuɓnuɗe sarɗiiji. Ngaal ballal e balle dewɗe heen mballitii no feewi kasdi joɗnde hesere Fedde Ɓamtaare Pulaar e Muritani kam e jiilgol lowre internet Fedde ndee. Gila 2006 faade hannde, en njaltinii 120 tonngoode, fotde 2 000 winndannde toɗɗiiɗe denndaangal fannuuji… (So hiisaama ina wona 200 deftere tawa heen deftere kala ko 200 hello). So won sikkitinooɓe mbaawka ɗemɗe men, majjunooɓe ɗemɗe ngenndiije njarribanooma e nder jaŋde laamu, hannde ceerti e sikke : Fooyre Ɓamtaare heƴii e sato jaayɗe leydi ndii. Ko noon kadi wonande lowre pulaar.org laatiinde hannde lowre Pulaar ɓurnde wuurde e lowe Pulaar goodɗe e internet. Ɗum firtaani caɗeele ngalaa ! Caɗeele ina ngoodi haa keewi, kono limten heen ɗiɗi ɓurɗe teeŋtude ɗee.
•Ngalu : Fooyre Ɓamtaare, ina sokli dañde ngalu ngaddanoowu ɗum waawde dañde winndooɓe duumiiɓe ngam hoybinande ardiiɓe jaaynde ndee e alɗinde nde e huuɓnude soklaaji keblugol e muulngo mayre kam e kasdi internet lowre Fedde ndee. Ɗuum noon ɗaɓɓi ko ngalu ngu famɗaani. Njeeygu jaaynde ndee e ballal laamu (ina famɗi tee rewondiraani) mbaawaa huuɓnude ɗuum.
• Haralleeɓe : Peewnugol jaaynde ina ɗaɓɓi hannde margol karallaagal kesal, haa arti e won ɗeen gollirɗe (logiciels) karalleeje peewnugol jaayɗe e gollorɗe nate e wideyooji. Ko noon kadi lowre internet ndee ɗaɓɓiri heɓaare duumiinde e margol karallaagal ceeɓngal. Alaa e sago ndañen no keblir-ɗen fotɓe wallitde hooreejo jaaynde ndee e heɓɓitaade golle so ngonka ɗaɓɓii.
Duwaawu men hannde ko dañde no ñawndir-ɗen ɗee caɗeele. Maa wonii ngalu, maa wonii sukaaɓe softuɓe heɓɓittooɓe, maa wonii geɗe ɗiɗi ɗee kala.
Bookara Aamadu Bah, hooreejo Fooyre Ɓamtaare

robotstxt: allowed

filter: keep


text:
Pulaar.org – Jeyi leydi | E ñalɗi 23, 24 e 25 suwee hitaande 2014, fedde FONADH (Mooɓondiral pelle ngenndiije daraniiɗe jojjanɗe aadee) yuɓɓinii ɗoo e Nuwaasoot, to Otel Tufeyla, gollordu yowitiindu e jeyi leydi e nder Muritani e dow gollondiral e UE (Dental Orop), e OXFAM, e gollidiiɓe Espaañ e PNUD (Tuugnorgal Ƴellitaare Fedde Ngenndiije Dentuɗe).
Pulaar.org – Jeyi leydi | E ñalɗi 23, 24 e 25 suwee hitaande 2014, fedde FONADH (Mooɓondiral pelle ngenndiije daraniiɗe jojjanɗe aadee) yuɓɓinii ɗoo e Nuwaasoot, to Otel Tufeyla, gollordu yowitiindu e jeyi leydi e nder Muritani e dow gollondiral e UE (Dental Orop), e OXFAM, e gollidiiɓe Espaañ e PNUD (Tuugnorgal Ƴellitaare Fedde Ngenndiije Dentuɗe).
Ina tawtoranoo ɗiin ñalɗi : nulaaɓe pelle remooɓe ; nulaaɓe pelle ɗe ngonaa laamuyankooje ; fiilaaɓe nokkuuji mum en, dipiteeji, nulaaɓe pelle taccinanooɓe artiraaɓe ummoraade Senegaal; yimɓe tuugnorteeɓe (Ministuruuji e guwerneeruuji ɓooyɗi e jagge toowɗe e nder laamu) ; nulaaɓe partiiji politigi ; nulaaɓe ceŋɗe golle keeriiɗe ; jooɗaniiɓe juɓɓule e pelle adunayaŋkooje gollodiiɓe Muritani, yimɓe tuugneteeɓe bismaaɓe ummoriiɓe Senegaal e Mali.
E nder ñalawma gadano oo, gollordu nduu udditiri ko konngol Mammadu Saar koolaaɗo fedde FONADH, caggal nde o bismii gollidiiɓe fedde ndee e denndaangal tawtoraaɓe gollordu nduu, o holliti ko wonde sabu himme mo leydi jogii e nder nguurndam aadee, ko ɗum saabii hannde pooɗondire leydi ina jeyiaa e ko ɓuri teeŋtude e luure gonɗe e nder ngenndi hee hannde, haa ko e ɗum saaboo iñcuru e nder renndo hee.
Yoga e teddiniranooɓe gollordu nduu ƴettii konnguɗi ngam yettude Fonadh e gardiiɗo ɗum, ko wayi no gardiiɗo gollondiral e Espaañ, nulaaɗo dental oropnaaɓe (U.E), Sokna Mariyam Baro gardiiɗo OXFAM e nder Muritani. Kono konngol ɓurngol teskinde ko konngol Ekkehard Strauss jooɗaniiɗo Diiso toowngo pelle ngenndiije dentuɗe e nder Muritani ko feewti e jojjanɗe aadee : o holliri ko nduuɗoo gollordu ndu Fonadh yuɓɓini hannde ko yowitii e jeyi leydi ina yahdi e paandaale ɗe Biro jojjanɗe aadee e nder Muritani ngo o ardii ngoo daranii e yiɗde wallondirde ɗum e laamu nguu e pelle ɗe ngonaa laamuyankooje. E miijo makko jeyi leydi keeriiɗo jeyaa ko e jojjanɗe kala aadee to bannge renndo e to bannge politigi kono kadi jeyi ndenndaandi ina jojji e kala ngenndi ngam gaddanaade ɓesgu mum ƴellitaare huuftidinnde. O wiyi renndo fof ina foti ndaartude sifaa mum keeriiɗo no yuɓɓinirta jeyi leydi hakkunde mum, tawa ina tuugnii e pinal mum e finaa tawaa mum. O joofniri ko yettude Fonadh nde jogii miijo yiylaade peeje moƴƴe ngam ñawndude gagga jeyi leydi kadi ɗaɓɓiri ɓe heen ballal maɓɓe. E ɓe keblii e ngaal banngal e wiyde makko, wallondirde e kala gollotooɓe e nafoore ndenndaandi to bannge wasiyaaji e peeje karalleeje ngam ndaartude peeje jamyame e wallondirde e laamu e pelle ɗe ngonaa laamuyankooje.
Ko adii noon nde loowdi gollordu nduu yaaɓantee tigi rigi, won filma gooto holliraa ɗoon, ƴettaaɗo e diwaan Tararsa oo ; filma oo hollirta ko seedanfaagal remooɓe oon diwaan hol no leyɗeele mum en ndemateeɗe walla nokkuuji mum en durnirɗi loppitirtee e juuɗe mum en ina tottee woɗɓe.
Ko caggal ɗumɗoon, ardiiɓe gollordu nduu kolliti tuugnorgal golle ɗee no njaarata : ɓe kolliti wonde jeewte ɗee maa peccite e doge jeeɗiɗi garooje ɗee :
– Sariya memtotooɗo jeyi leydi mo toŋ. 83 127 ƴettaaɗo ñalnde 5 suwee 1983, yonta mum e sababuuji mum to bannge politigi. Daɗɗata ndeen yeewtere ko Isselmou ould Abdel Kader ;
– Ngonka jeyi leydi e nder diwanuuji tati e Muritani : Brakna, Gorgol e Trarsa. Daɗɗata yeewtere ndee ko Aamadu Umar Jah, Aamadu Abdul Jah e Yero Demmba Njaay.
– Leydi, ƴoogirde nguurndam, kuutorgal njeñu : hol dawrugol to bannge ndema potngol ƴettaneede ɗum. Daɗɗata ko Aamadu Tijjaani Jah.
– Tijjagol luure e peeje maslugol majje. Daɗɗata ɗum ko Aali wul Ahmed.
– Humpito Senegaal e bellitgol jiilgol jeyi leydi e nder nokkuuji (meeriiji) : hol no joom mum en naatirta heen, e hol ko wonata heen ballal pelle ɗe ngonaa laamuyankooje. Daɗɗata ɗum ko Alfaa Bah (jeyaaɗo e fedde ENDA).
– Humpito Mali e bellitgol jiilgol jeyi leydi e nder nokkuuji (meeriiji) : hol no joom mum en naatirta heen e hol ko wonata heen ballal pelle ɗe ngonaa laamuyankooje. Daɗɗata ɗum ko Usmaan Barka Jallo (jeyaaɗo e fedde AOPP)
– Kubbe (lempe) pawotooɗe e leydi e Muritani. Daɗɗata ɗum ko Ahmeddu wul Muhammed Faal.
Yeewtere waɗaama heen e heen rogere kala, tawtoraaɓe gollordu hee kala ndokki heen miijooji mum en, ɗum alɗinii jeewte ɗee no feewi, kono kadi ngam yiɗde yaltinde heen peeje e wasiyaaji memotooɗi, tawtoraaɓe ɓee peccitii e goomuuji nay, ɗiin ngoni :
Goomu 1 : Humpito Senegaal e Mali e bellitgol jiilgol jeyi leydi e nder nokkuuji (meeriiji) : hol no joom mum en naatirta heen e hol ko wonata heen ballal pelle ɗe ngonaa laamuyankooje ɗe Senegaal e ɗe Mali.
Ardii goomu nguu ko Maamuudu Haaruuna Joop e ballondiral e jirwinooɓe : Alfaa Bah e Mammadu Lamin Caam (Senegaal) e Usmaan Barke Jallo (Maali).
Goomu 2 : Tijjagol luure e peeje maslugol majje. Ardii ɗum ko Aali wul Ahmed (PNUD).
Goomu 3 : Juurnitagol sariya jowitiiɗo e jeyi leydi e sariyaaji ciynooji ɗum : jerondiral et peewnitgol juɓɓule e sariyaaji ngam cemmbingol jam e nder renndo. Ardii goomu oo ko Me Jabiraa Maarufaa
Goomu 4 : Jojjanɗe aadee, jiilgol fiyakuuji jeyi leydi e kuutorogol jawdi ngam ƴellitaare to bannge faggudu e renndo. Ardii goomu nguu ko Me Miin wul Abdullah.
Heen goomu fof, caggal nde diisnondiri, hollitii njeñtudi golle mum, kono batu nguu hawri ko yo suɓte e nder ɗum fof wasiyaaji sappo ɓurɗi himmude tawa ko ɗiin caaktetee e nder joofnirde gollordu nduu.
Ñande 25 suwee 2014, fillitooɓe gollordu nduu (Aamadu Umar Jah e Maamuudu Haaruuna Joop) njettini batu nguu, e tawtoregol hoohooɓe gollodiiɓe e juɓɓingol gollordu nduu, toɓɓe sappo ɓurɗe himmude e welde rewindaade ngam siyneede.
Ko nii ɗi ciforii :
1° Yuurnitaade sariya jowitiiɗo e jeyi leydi mbele amo teskoo ɓurondire hakkunde yimɓe gonɗe e nder makko ɗee, o waawa ɗum ñawndude (waali-wuro en to daande maayo, rewɓe, sukaaɓe, kinɗe ɗawaaɗe, maccuɓe, wonduɓe e sii’uuji…).
2° Yuɓɓinde dente kuuftidinɗe jowitiiɗe e jeyi leydi.
3° Darnude goomu miijotoongu, ndewintoongu golle e kala ko yowitii e jeyi leydi e nder Muritani.
4° Lelnude duttorgal wonande denndaangal luure jowitiiɗe e jeyi leydi, ñawndaaɗe heen eɗe cuwaa ñawndeede fof.
5° Firde e ɗemɗe ngenndiije, caggal ɗum saakta sariyaaji jowitiiɗi e jeyi leydi.
6° Waylude goomuuji daraniiɗi tijjagol luure e jiilgol mum en, naattina heen pelle ɗe ngonaa laamuyankooje ngenndiije, diwaniije e nokkuuje e kala gollotooɓe ɓe ɗum toɗɗii.
7° Jooɗtaade lajal duuɓi joy tawa alaa ko ɓeydata e jiiɓru wonndu e jeyi leydi ngam rokkude denndaangal gollotooɓe ɓe ɗum toɗɗi ɓee, jot no njiytiri peeje juumtuɗe feewde e saqqaaji leydi.
8° Newnande remooɓe roofolɓe peeje no keɓirta jawdi liggorteendi ngam ɗum waawa gaddaanaade en kisal to bannge nguura.
9° Lelnande pelle ɗe ngonaa laamuyankooje, peeje gollorɗe ngam wallitde ɗe no ɗe tijjorii luure e hol no ɗe ñawndirta ɗum en.
10° Siftinde laamu nguu aadi mo waɗdanoo e hitaande 2003 to Maputo (Mosammbik) so gaddaade hitaande fof maa ɓeto kaalis (budget) leydi mum taƴ ko ina tolnoo e 10% e nder ɓeto kaalis hee ko ina fota liggoreede ndema.
Ko caggal ɗiiɗoo wasiyaaji sappo, hooreejo FONADH, hono Saar Mammadu ƴetti konngol ngam yettude denndaangal tawtoraaɓe nduuɗoo gollordu e gollidiiɓe wallondirɓe e Fonadh haa ɗii ñalɗi mbaawi yuɓɓineede, ko wayi no UE, PNUD, OXFAM intermoon/Coopération espagnole, haa teeŋti noon kadi o wiyi e Gardiiɗo OXFAM ɗoo e Muritani, hono Sokna Mariyam Baro, sabu gollondiral ngal alaa happu piɓdangal e Fonadh. Ko caggal ɗuum o bayyini ƴeesagol gollordu nduu.
Siimtani ɗum Fooyre Ɓamtaare ko Maamuudu Haaruuna Joop
—————————————–
Kabaaru : Emin nganniyii udditande on ɗoo damal jowitiingal e jeyi leydi, sabu amen teskaade eɗum jeyaa e ngoƴaaji ɓesngu leydi ndii hannde, teeŋti noon e hoɗɓe daande maayo mawngo (Maayo Senegaal). Sariya jeyi leydi gollorteeɗo hannde e nder leydi ndii oo, naataani hakkillaaji yimɓe ɓee walla won heen kiisorii sariya oo ko garɗo ina teetta leyɗeele mum en. Ko ɗum waɗi njiɗ-ɗen ko damal ngal wona piroowal sariyaaji ɗii e ɗemngal pulaar, sila ɗi, kadi heɗtoo on to bannge miijo ngo njogi-ɗon heen e kabaaruuji ɗi ndokkaton ko feewti e luure e tooñanngeeji jolooji heen. Njiɗ-ɗen ko damal ngal wona damal gostondiral hakkunde mon e Fooyre Ɓamataare.


text:
Ɗum wayriino waɗde ! Walla mbiyen wayriino yiyteede ! Holi ɗuum ? Nguyka nder kawgel Bakkaa ! Ɗum waɗiino e hitaande 2001, hawrunoo ko e laamu Maawiyya, tawi Sagiir wul Mbaarek ina ardii nokku jaŋde. Ndeen hitaande, nde laamu nguu laaɓanoo wonde won heɓɓe naamne ɗee ko adii ñalngu kawgel ngel, ngu felliti niilnude kawgel Bakkaa ngel fof, ngel waɗtaa.
Ɗum wayriino waɗde ! Walla mbiyen wayriino yiyteede ! Holi ɗuum ? Nguyka nder kawgel Bakkaa ! Ɗum waɗiino e hitaande 2001, hawrunoo ko e laamu Maawiyya, tawi Sagiir wul Mbaarek ina ardii nokku jaŋde. Ndeen hitaande, nde laamu nguu laaɓanoo wonde won heɓɓe naamne ɗee ko adii ñalngu kawgel ngel, ngu felliti niilnude kawgel Bakkaa ngel fof, ngel waɗtaa.
Hikka hawri ko e laamu Muhammed Abdel Asiis, e gardagol Bah Usmaan nokku jaŋde oo, yanti heen kadi, ngon-ɗen ko e “hitaande jaŋde”. Ina laaɓi wonde naamne jowitiiɗe e ganndal fisik wonande fannu biyeteeɗo D (ganndal siyaas), caaktaama jofnde talaata 16/6/2015. Hitaande ndee fof wonde “hitaande jaŋde”, nguyka kaa fof e laaɓtude, laamu nguu felliti waɗtude tan ko fannu biyaaɗo saaktaama oo. So tawii ko Alla, ɗee geɗe mbettaani hay gooto, sibu enen fof eɗen nganndi ko dogata e janngirɗe leydi ndii, e sifaa no no jaŋde nde ardoraa, kam e caɗeele mum. Eto-ɗen joopaade heen huunde.
Yimɓe ina ngoya « ngardiigu faggudu e bonannde jawdi », kono, hannde, alaa nokku e leydi ndii daɗi e ngardiigu ooñiingu : wonaa jaŋde, wonaa cellal, wonaa faggudu, wonaa renndo, ñawu nguu ko kuuɓtodinngu no feewi. Wonande fannu jaŋde oo, ko ina wona duuɓi noogaas jooni, yimɓe fof ina ngoyatnoo “mukñaaji gonɗi e kawgelaaji”. E miijo maɓɓe, ina saɗi kawgel waɗa (wonii bakkaa, wonii berwe, wonii kawgelaaji ɓennugol to duɗe jaaɓi-haaɗtirde, maa naatgol ekkolaaji fannuuji ekn) tawa nanaaka wonde « won heɓɓe naamne ɗee ko idii kawgel ngel ». Ɓooyii woyeede wonde seedanteeje (dipolomaaji) keewɗi « ko coodaaɗi » ! Ɗuum noon heewi joopeede heen ko ɓalliiɓe jagge laamu, woni jogiiɓe mbaawka (sabu wonde ɗum en e nokkuuji toowɗi) walla « jogiiɓe jawdi ko coodiri ɗeen naamne ». Miskineeɓe Alla ɓee, ngalaa kaan mbaawka. Ɓeen ne, ko feere wootere tan mbaawi huutoraade, so « eggude » walla mbiyen « wujjude » walla no Farayse wiyata nii « tirisde » : ɗuum woni, ñalnde kawgel ñaago-ɗaa ɓurɗo ma anndude yo wallu ma jaabaade naamne, walla mofaa binndanɗe ngam tiimtoyaade heen so a arii e waɗde kawgel : ɓee heen ko kayeeji mum en mofata, ɓee heen mbinndittoo ko e ɗerewon tokoson, njuutkon, ɓee heen ko e ɓalli en… walla ɓe moofta e nokkuuji mettuɗi yiytude walla ganiiɗi, ɗo reenooɓe miijotaako walla ɗo kersata wiñcitde… , e ko wattindii koo, ko telefoŋaaji jolɗi ɗii yoga e almudɓe ngujjirta. Ɗee geɗe, eɗen mbaawi wiyde hay gooto humpaaka ɗum : wonaa jannginooɓe, wonaa jinnaaɓe almudɓe, wonaa laamu. Hannde, renndo men kala ina hawri e waasde bonnitde nguyka kawgel, no ngo jaɓiri nguykaaji keddiiɗi ɗii nii. Ina gasa tawa waɗi noon ko ŋakkeene nuunɗal ardiiɓe. Sibu, so soodaama, ko jinnaaɓe ɓee coodata. So almudɓe ɗaccaama wujjude jaabawuuji ñalnde kawgel, ko reenooɓe (jannginooɓe) e laamu nguu njaɓi ɗuum. Ina anndaa walla ina wiyee, e yeru, wonande berwe walla naatirde kolees, to nder leydi too, ko reenooɓe ɓee e koye mum en keewi winnditaade jaabawuuli e alluwal (taabloo), mbiya yo almudɓe eggu. Ɗuum saabii, kala donkuɗo ɗum heɓde e Nuwaasoot (ɗo ndeenka kaa ɓuri hiisde seeɗa, walla ɗo yimɓe ɓee kulata seeɗa), heewi ko yahde nder leydi too, walla nii wooda waɗanɓe ɗum en kawgel… Eɗen nganndi, so wonaano yimɓe fof ko “hawruɓe e bonnude jaŋde leydi ndii” ɗuum aaɓnotonooka.
Eɗen nganndi geɗel gootel : woni yumma bonannde ndee, ko politikaaji jaŋde ɗi tuugaaki e nuunɗal, ɗi teskaaki ngonka leydi ndii… ɗum noon, ɗo yahaa artaa fof yumma caɗeele men hanki e hannde ko ngardiigu ooñiingu.
So tawiino mo woni kala ina rokkaa hakke mum (leydi men ina alɗi), martabaaji keɓretee ko fawaade e moƴƴude golle e nuunɗude, wonaa jogaade doole e toŋtugol, kala tooñaade ina jogii ɗo wullitii, hay gooto teeɗantaako waɗde ko yooɗaani.
Kono ɗee geɗe eggii renndo men ko ɓooyi, ko ɗum tagi hannde, kala ko hersirtenoo, ko ɗum faarnortee : gila e dirtinde jawdi buur, haa e wonkinaade to bannge politik, haa e nguyka nder kawgelaaji… Ndeen hay maayde neɗɗo ɓurani ɗum wiyeede wujjii, hannde ko wuyɓe fof ɓuri tekkude e yoorde geeni!
Muttaar


text:
Ciftoren, eɗen poti siftorde ko hikka waɗti duuɓi 36 ko lampa diine mawka, annoore ganndal seedtinnde, timmoode waliyaaɓe laaɓtunde hono Alhajji Mahmuudu Bah Jowol (yo yurmeende Alla won e makko) ruttinoo e joom mum, ñalnde alarba 04 lewru siilo hitaande 1978.
Ciftoren, eɗen poti siftorde ko kanko wonnoo mo annduɓe mbiyatnoo Liwal-Barooɗe udditnongal duɗe Alfalah e nder leyɗeele Muritani, Mali, Senegaal, Gine, Kameruun, Liberiyaa, Konngo, Sayiir e Gaboŋ ngam jannginde ɗemngal arab e sarde diine Lislaam e nder jookli Afrik.
Ciftoren, eɗen poti siftorde ko kanko jannginnoo yoga e pooye mawɗe jahruɗe ɗemngal Arab, guurɗe hannde walla dontinɗe ganndal e nder ɗeeɗoo leyɗeele, gila e jagge laamu tiiɗɗe, ñaawooɓe nantuɓe inɗe mumen, elimaneeɓe jumaaji e jamaaji tuugnorɓe haa e seernaaɓe duworteeɓe. Ciftoren, eɗen poti siftorde ko oo ngenndiyanke mo yeru mum heewaano, fiɗɗitnoo pittol laamu Muritani, haɗi Ɓaleeɓe teppaade to binndol ɗemɗe ngenndiije Pulaar, sooninke e wolof, kañum fof e yahrunoode ɗemngal arab, e wonnoode heen tuugnorgal laaɓtungal.
Ciftoren, eɗen poti siftorde Sileymaani Baal helno muudo hormo e sahaa mum, Sayku Umaar Taal fellanno diine, ñiiɓnuno laawol Tijjaani e nder yonta mum, Abdul Qaadiri Kan mahno
jumaaji e jamaaji hakkunde Horkaƴere e Dagana, Alhajji Mahmuud Bah ne fusno suudu humambinnaagal, sari ɗemngal Arab e nder leyɗeele Ɓaleeɓe.
So lekki mawki yanii, colli keewɗi mbeemat kono ko ɗi mbeemii fof, oto ɗi njejjit o woniino maamaawi mawki hakkunde yolnde wonande tampuɓe e horitiiɓe, sewnde ɓuuɓnde e nder jeereende wonande lohɓe ɗomɗuɓe, lañaandi cafndi, neenndi ndaganiindi heyɗuɓe.
Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe. Yo Alla waɗtu barke e ɓesngu ngu o ɗacci caggal makko, caggal nde ngu wuuri ko juuti. Aamiin.
Alhajji Mahmuud Bah, nguurndam e golle
Haalde ko fayti e ooɗoo gorko wonaa huunde feeɓirnde en sanne nde tawnoo hay so tawii en kawrii e makko walla en ɓooyii yiyde mo ne, alaa ko kumpitino-ɗen e nguurndam makko so wonaa ayaawo makko walla so o ariino e Jowol ena dillinatnoo jamaanu keewngu. Kala ko ƴoogan-ɗen hannde banndiraaɓe e batte makko, keɓ-ɗen ɗum ko e deftere Dawiid Robenson e Saŋ Liwi Tiriyood (David Robinson et Jean-Louis Triaud) wiyeteende « Sahaa Seernaaɓe » walla e ko nanno-ɗen yimɓe ena kaala.
Iwdi Mahmuud Bah
Ɓiy Kummba Ummu e Umaar Daali Bah, Mahmuud Bah ari e aduna ko heedde hitaande 1905, caggal jibineede Annebi Iisaa, e nder diiwaan Ngenaar Senegaal e nokku ɗo wiyetee Jowol worgo, hakkunde Jammel Seydi Booli to bannge hirnaange e wuro subalɓe wiyeteengo Doondu to bannge worgo. Jowol worgo jiimi ko e caltol maayo biyeteengol Yejja, huufi Ceenal Bilbasi, ɗo kolce dimaaɗi jaambareeɓe ganni mbaɗnoo biidi e boyli. Tolnii ngo to bannge Muritani ko Jowol rewo walla Jowol Sahre.
Ko ɗoo woni ɗo Mahmuud Bah, noddirtenooɗo innde Sammba Kummba e cukaaku, fuɗɗii nguurndam mum e nder galle mo sukaaɓe nayo worɓe e gooto debbo jiiduɓe yumma e baaba:
– Hammadi Umaar lollirɗo Hammadi Kummba
– Aysata Umaar lollirɗo Aysata Kummba
– Mahmuud Umaar lollirɗo Sammba Kummba
– Demmba Umaar
– Yero Umaar
Mahmuud Bah ko ɓiɗɗo gorko ɗiɗaɓo. Ko ɗuum jeyi sabaabu innde Sammba ndee. Kono jinnaaɓe makko ɗiɗo ɓee njibinaa, kañumen, ko e nder diiwaan Boosoya e wuro aynaaɓe wiyeteengo Gudduɗe Nduwetɓe. Ittunoo ɓe toon, no yoga e galleeji daayɗi fayde Waasaa-kodde, Tiggere, Tokomaaji, Demmbankaani walla Poolel Jaawɓe nii, ko caɗeele e rewam pooɗondiral lefol laamu hakkunde cuuɗi Jahjahɓe laamotooɗi Gudduɗe. Nde ɓe ngari e Jowol, ɓe ngardi ko e jawdi cewndi, beyi e baali. Haa e duuɓi cakkitiiɗi ɗii, doornde geddu oo ena heddinoo ɗo ɓe koɗnoo ɗoo. Ɓe ngadii njokkondirde, e oon sahaa, ko e galleeji welenaaɓe, caggal ɗum e sohsohɓe Jowol.
Kono to bannge gorol, asli Mahmuud Bah dawi ko to diiwaan Tooro e galle arɗooɓe Bantu. Ko Arɗo Buubu Sammba Gaawa umminoo toon, ari hoɗi e Gudduɗe gila ko adii sahaa almameeɓe.
Ngaynaaka e Almudaagu Mahmuud Bah
Nde Mahmuud Bah waɗti hakkille, weddaa ko e ngaynaaka haa dañi duuɓi 16. O waɗii kala ko aga baali waɗatnoo: ɓirde e daaƴde, wiidaade e ƴaraade, e faarnoraade joljole aga so mooraade walla waɗde jimmbi, ekn. Ko e oon sahaa, o dañi ɗokkere yitere nanere. Won wiyɓe ko ñawu bade ɗokkiɗini mo. Kono ko ɓuri yaajde koo, ɗokkiɗini mo ko lojol. Ko ɗo o feƴƴanatnoo baali makko, ɗo wiyetee Jakre sara wuro Gawdal, cetetinal catal ngal o soppatnoo ngal naati e yitere makko. Yitere ndee ñawi haa wonti ɗokkere. Ɗokkiɗde mo waylii ko heewi e ngonka makko. Ko ndeen o seerti e nguurndam aga, o woondi wonde ko heddii e nguurndam makko koo, so woodi, o waɗtata siforeede hankadi ko ceerno ɗokko kono wonaa gaynaako ɗokko. Ɗuum ko e hitaande 1921 wonnoo. Nii woni o yeeyi huunde e baali makko, o fayi Weendu Boosoyaaɓe e nder diiwaan Damga. O naati ɗoon e duɗal quraana mawngal tawi ardii ngal ko jowolnaajo gooto ena wiyee ceerno Umaar Daawda Jah. E nder duuɓi nay, kanko Mahmuud Bah, o reeni deftere Alla ndee fof e banngeeji ɗiɗi ɗii, caggal mum, o waɗi kaɓorɗe, o janngi doosɗe mbinndiin e lelngo. Nde ɗuum timmi, no aada yahri nii, ceerno makko nawti mo haa e juuɗe koreeji makko to Jowol ngam seedtinde wonde o ɓaarii jaŋde ɗo mum ɗoo. Ceerno Umaar Daawda Jah rokkaa nduwordi paayodinndi:
• 100 dammuwol mbeewa
• Njawdi
• Ngaari ndi duuɓi 7
• 100 mbuuɗu e ceede ɗe ɓe mbiyata e oon sahaa, kopporeeje Gine.
Nde ɓe ngarti e Weendu Boosoyaaɓe, Mahmuud Bah waɗti wallondirde e ceerno mum e kuufgol e keblugol duɗal ngal. E oon sahaa, fotde 480 almuudo ena njannga ɗoon. Heen 150 ko sanɗaaji walla mbiyen ko almuɓɓe fuɗɗiiɓe woɗɗoyde, njanngata ko celluka.
Hay so tawii ko heewi humpitaaka e nguurndam makko e nder wuro Weendu Boosoyaaɓe, ena sikkaa wonde Mahmuud Bah fotataa dañde caɗeele nguurndam sabu korsa e giɗgol ceerno oo e mum. Kono kaan korsa fof e seedtinde, haɗaani mo, kanko Mahmuud Bah, nde wonnoo omo wondi e huuñere ganndal nde alaa ɗo haaɗi e pellital jooɓingal faandaare laaɓtunde, ñaagaade ceerno oo ngam yawtude e nokkuuji goɗɗi. E hitaande 1924, no e yontaaji gadiiɗi gila e Abdul Qaadiri Kan haa e Umarul Fuutiyu Taal en, kanko ne o felliti nanngude lappi Sahaal, o tiindii to leydi safalɓe, to gannde lugge to bannge quraana e to ɗemngal arab njanngetee gila e jamanuuji ɓooyɗi. O ƴaaŋi Ɓoggee, ɗo duɗal Ceerno Aamadu Muktaar Saako ngam diisnaade ɗum e ñaagoraade ɗum duwaaw. Ngaal ko duɗal lollungal sanne e nder reedu Fuuta. Ngal jannginii seernaaɓe mawɓe e waliyaaɓe heewɓe. E oon sahaa so almuudo wiyii ko gasnuɗo quraana, yimɓe njaawataa hoolaade ɗum so wonaa nde waawɓe seedtanaaɓe ndimmbini ɗum ngam hoolkisaade so tawii mbaawka kaa ena timmi walla alaa ka tabitaani. Nii woni almuɓɓe duɗal ngal catii mo, ngoni e toɓnude ƴiiwoonde naamnde e dow makko, ceerno Aamadu Muktaar Saako ena jooɗii ɗo woɗɗaani ena ndaara hakkunde maɓɓe. Ko ɗoon almuɓɓe ɓee e ceerno mumen ceedtii wonde ko o dowrowo e nder fuɗɗiiɓe heɓde ganndal, teddini mo teddungal ngal ganndo haandi. Ceerno Aamadu Muktaar yiɗi nanngitde mo ɗoon mbele omo nawda janngude e jannginde kono o yaafnii ngam jokkude ɗanngal njiilaw ganndal. Oon rokki mo njooɓaari, o nanngi laawol jeereende, o naati e rewo, omo nootitii e duɗal Letwetaar sara Mudjeriyaa. Ardii ngaal ko ganndo mawɗo dowrowo, nantuɗo innde mum ena wiyee Abdu Fattah. O janngi ɗoon jaŋde faayodinnde. E nder duuɓi nay, o heɓii ɗoon sirluuji keewɗi e seedantaagal ijaaza. Ngalɗoo daawal ɗimmal to bannge njanngu, maa mbiyaa ngal ɓeydii ko saasnude mo e huuñɗinde mo e njiilaw ganndal haa teeŋti noon e luggiɗinaade to bannge sariya. O nani duɗal goɗngal ena to wiyetee Singiti to diiwaan Adraar, ena janngina heen ko laaɓti, o yahi toon. O woni toon ko Alla haaji, caggal ɗuum, kanko e almuɓɓe yonɓe ɓe nootitii kadi e duɗal Tiijikja. Ko ɗoon e ngoon wuro, miijo jokkoyde jaŋde to Makka arani mo. Ndeen o feeñninii ndeen yiɗde kadi, janngidiiɓe makko mbaɗti tooñde mo, no o tooñirtenoo nde o woppi sawru makko ngaynaaka o wonti almuudo janngoowo. Kono nde wonnoo o jogitii haa hannde ko fiɓnde nde o yooɓinoo gila omo yahra e duuɓi 16 ndee, ko wondiiɓe makko kaalata koo fof battinaani e faandaare makko nde o fiɓnoo. Ahmad Muktaar, gooto e wondiiɓe makko e duɗal hee abbitii e makko sabu yiyde e makko pellital mawngal. Mahmuud Bah ko neɗɗo joom himme, gannduɗo haaju mum, joom fiɓnde jogiiɗo faandaare laaɓtunde.
Laawol Mahmuud Bah feewde Makka*
Ɗanngal ngal yahri ko daawe. Mahmuud Bah e sehil mum, nde mbaynii Tiijikja ndewi ko Kiifa, payi Ñooro laamiiɗo Juulɓe. Ko ɗoon ɓe tintini koreeji maɓɓe ko adii nde ɓe ɓennata Bamako. Caggal ɗuum, Ahmad Muktaar waɗi ɓerɗe ɗiɗi e ɗanngal ngal, miijii ruttaade, refta Kaay, fayta Senegaal, ruumoya gerte, so woodii ko dañi, fayta Singiti, jokkoya jaŋde. Mahmuud Bah ɓenni kañum gooto. O rewi e Kaarikooro, o fayi Segu, o ɓenni Mopti. O rewi Ñamee to leydi Niiseer, o ɓenni e Njamena to leydi Caad. O hawrii ɗoon e caɗeele mawɗe sabu heege wonnge e leydi ndii e taƴooɓe wonɓe e jolɗe, jeejotooɓe ɗannotooɓe hirnaange afriknaaɓe fayɓe Makka. Caɗeele ɗee e heewde e saraade, subaka fof e Alla, fiɓnde makko ena ɓeydoo tiiɗde. Jamma fof garɗo, o waalata ko dursitaade quraana haa Alla weeta. Ɗuum ko aadi mo o aadondirnoo e hoore makko gila e foɗɗoode. E nder balɗe19, Mahmuud Bah waɗi 1900 km ngam taƴtude leydi Sudaan. Caggal mum, o daaklii ɗoon e nokku, o woni e gollaade ngam dañde ceede seeɗa ko o yooɓii. Ko ɗoon e ngoon wuro, jahdiiɗo makko mo o woppunoo caggal oo tawti mo, caggal nde fiɓi anniya mum. Ɓe naati e leydi Ecoppi, ɓe ngari e wuro wooto. Ko ɗoon dame fartaŋŋe puɗɗi udditanaade ɓe. Yimɓe wuro ngoo njaɓani ɓe, njaɓɓorii ɓe sabu baawal maɓɓe quraana ceedtinngal haa mbaɗti wiyde so gooto mumen yiɗii memde ɓe ko maa salliginoo no payɗo e deftere kaamiilu nii. Ɓe teddinaa ɗoon teddungal saɗtungal, ɓe ndokkaa cede e njooɓaari. Ɓe ɓenni e Adis Abeba, ɓe payi kaggu-laaɗe Eriitere (Erythrée), ɓe lummbi e Maayo Woɗeewo ngam naatoyde e wuro Saana. Ngoon wuro woni ko e nder leydi Yaman. Ko ɗoon ɓe njahri hajju Makka mo ɓe koyɗatnoo oo. Nde hijjoore timmi, yahdiiɓe ɗiɗo ɓee ngonti e janngude ɗoon e leydi Arabii Sawudit. Hakkunde kitaale 1928 e 1933, Alhajji Mahmuud Bah naati e duɗal gadanal Alworaabiya, caggal ɗum duɗal jaaɓi-haaɗtirde Esooli. O heɓi ɗoon seedantaagal rogere adannde (diplôme du premier cycle). Ko ɗoon o ballii kadi duɗal goɗngal toowngal biyeteengal Madarsatul Alfalah. O joofni jaŋde e hitaande 1939, o heɓi seedantaagal pattamlam jaŋde rowrowre to bannge sariya e hadiis walla ijaasul tadriis fil hadiis.
Njaay Saydu Aamadu
Goɗɗum ina ara ɗoo e yeeso


text:
Wiɗto Inserm (Institut national de la santé et de la recherche médicale – Duɗal ngenndiwal cellal e wiɗto safaara) joopiima geɗe kuutorteeɗe e ndemaandi, tuumii ɗum en saabaade ñawbuuli keewɗi keɓtotooɗi yimɓe : nguɗu (ngaandi walla saraaji goddol…), bonnugol terɗe (sukaaɓe jibinteeɓe ina ŋakkiraa walla ooñoraa terɗe) walla kadi ñawu siññere mbiyeteengu ñawu Parkinson (ɓuri joopeede ɗoo ko puudareeje koowooje walla barooje huɗo).
Hay nguɗu ƴiiƴam ina hulaa heen. Ɓuri hulaneede heen fof ko remooɓe ɓee e koye mum en, walla ubriyeeji ndema walla ubriyeeji mbaylaandi jotondirɓe e ɗeen geɗe. Wonande ɓeeɗoo yimɓe, geɗe ɗee keewi rewrude ko e nguru ɓalndu sibu ko ɓe jotondirɓe heen.
Kono, ɓeydi bone, ko alaa daɗɗo heen, sibu geɗe ɗee heddaade e coñanteeje ndema. Wiɗto ngoo hollitii wonde feccere e ñaamdu men ina waɗi ɗee geɗe, baawɗe bonde e ñaamoowo oo so juutii. Ko ɗum caɗeele sibu won heen puudareeje kuutorteeɗe e ndema ina keddoo e sato ɗo caraa ɗoo, fotde duuɓi keewɗi tawa cuyaani.
Ko ɗum nii waɗi, batte majjum haaɗaani tan e ñaamon walla e kuɗooli walla e gollotooɓe heen ɓee (feewnooɓe, remooɓe…), haaɗaani tan e ñaamooɓe coñe ndema ɗee. Alaa. Kullon keddikon kon ndaɗaani heen. Haa arti noon e ñaaki.
Ɓooyii ko yimɓe puɗɗii jeertaade ustagol ñaaki. Ñaaki noon, ko kullel keewngel nafoore. Wonaa tan sabu njuumri mum, alaa. So wonaano ñaaki, leɗɗe keewɗe ɓesnataa, sibu ko ñaaki ɗii desnata leɗɗe ɗee : so ɗi njuuriima e piindi ngordi, ɗi ndoondoo ndi (koyɗe, ɓayndu), ɗi njoɗɗina e piindi ndewri, nde waawa jibinde. Annduɓe heewɓe ngullii haa tampi, hay fedde wiyeteende Greenpeace wullitiima ɗuum. Kono, yimɓe ɓee (laamuuji ɗii) cuwaa tawo faamde tigi rigi baɗte majjum e nguurndam men.
Ko ɗum addani sosiyetee gooto ameriknaajo biyeteeɗo « Whole Foods Market », jeeyoowo nguura, waɗde filmo ɗo hollitta no jehreeji men hannde ciforii, e no jehreeji cifortoo so tawii ñaaki maayii haa laaɓi. Heen bannge aɗa yiya nokkuuji ɗii kala ina keewi ɓiɗɓe leɗɗe e sewo-sewo, oya bannge nokkuuji keewɗi ngalaa hay batte : en ngontaa ñaam basalle, dene, pom, karot, e geɗe goɗɗe keewɗe…
So ñaaki nattii woodde, geɗe 237 nder 453 jeeyeteeɗe e jehreeji Amerik (ɓurii feccere), majjat menndeŋ. Nde tawnoo enen kam ko en yowitiiɓe banngeeji kala, enen ɓurata kadi tinde ɗum.
Tesko : Won wiyɓe kadi, onndooji wifi ina njeyaa e geɗe barooje ñaaki… (Ƴeew tonngooɗe Fooyre Ɓamtaare ɓennuɗe).
Bookara Aamadu Bah
Ƴoogirde : maxisciences


text:
Edge Of The World
by Faith No More
From the album The Real Thing
(C) 1989 Big Thrilling Music/Vomit God Music (ASCAP)
transcribed by Steve Gorenburg
re-tabbed by Joe White
Q e e e Q e e e 4x Q e e e Q e e e 7x Q e Q e Q e e e Q e e
Intro 1st Verse
e Q e e e 3x Q e e e Q e e e Q e e e Q e e e 3x Q e e e Q e e e Q e
e e Q e e e 3x Q e e e Q e e e Q e e e Q e e e 3x Q e e e e e e e e e
Q e e e Q e e e Q e e e Q e e e Q e e e Q e e e e e e e e e e e e e e e
Chorus
Q e e e Q e e e Q e e e s e e s e e e Q e e e Q e e e Q e e e s e e s
2nd Verse
e e e Q e e e Q e e e 3x Q e e e Q e e e Q e e e Q e e e 3x e e e e
e e e e e e e e Q e e e Q e e e Q e e e Q e e e Q e e e Q e e e e e e
Chorus
e e e e e e e e e Q e e e Q e e e Q e e e Q e e e Q e e e Q e e e Q e
e e Q e e e Q e e e Q e e e Q e e e Q e e e Q e e e Q e e e Q e e e Q
e e e Q e e e Q e e e 8x Q e e e Q e e e Q e e e s e e s e e e Q
e e e Q e e e Q e e e s e e s e e e
(repeat and fade)


text:
Polis leydi Beljik keɗtiima ko ina wona waktuuji 5 ñalnde 7 mee 2009, gardiiɗo fedde AVOMM (Fedde walloore hesniiɓe e baayeeji militeeruuji Muritani), hono Usmaan Saar, e wondude e amwookaa biyeteeɗo Mark Libert, e dow yamiroore porkireer ñaawirde Briksel.
Polis leydi Beljik keɗtiima ko ina wona waktuuji 5 ñalnde 7 mee 2009, gardiiɗo fedde AVOMM (Fedde walloore hesniiɓe e baayeeji militeeruuji Muritani), hono Usmaan Saar, e wondude e amwookaa biyeteeɗo Mark Libert, e dow yamiroore porkireer ñaawirde Briksel.
Ɗum noon addi ɗum ko Usmaan Saar e yimɓe tato woɗɓe ko kalminooɓe toon Maawiya, sabu bonanndeeji baɗanooɗi e les laamu mum, ɗi haala mum en e batte mum njokki haaleede haa hannde e leydi he.
Kalminooɓe woɗɓe ɓe, hono Rugi Jah e Haaruuna Kan e Muusaa Sih ina mbaawi kan enne noddeede ngam heɗteede. Ɗum ɗoon noon firti tan, ko sinemaa mo seneraal Asiis e COVIRE e wallidiiɓe mum en ngonnoo o, haa arti noon e nanondiral ɓe ciifondirnoo ngal, kaɗataa haala warngooji baɗnooɗi hakkunde 89 e 91, haaleede ɗoon ɗo nanondiral kuftodinngal heɓaaka hakkunde denndaangal Muritaninaaɓe, haa arti noon e ñaawoore laaɓtunde, e peeñningol goonga. Eɗen ciftina tan wonde ina jeyanoo e toɓɓe ngaal nanondiral wonde « loranooɓe ɓe kam e ronooɓe mum en, ngoppii hankadi haala ka, kalmotaako waɗnooɓe bonanndeeji ɓe ».
Seneraal Asiis kam e ofisiyeeji jonɗi taariiɗi ɗum gila kuudetaa ut 2008, njeyanoo ko e ɓurɓe ɓallaade Maawiya e sahaa nde ummantoo muumtude ɓaleeɓe (haa arti noon e fulɓe) e leydi ndi. Denndaangal pelle daraninooɗe jojjanɗe aadee, gollodtonooɗe e hesniiɓe ɓe gila e kitaale 1990, ko wayi no « komitee solidaaritee », walla Fonandh (dental pelle daraniiɗe jojjanɗe aadee ɓurɗe heptineede e leydi he) walla AVOMM e OCVIDH, kollitiino mettere mum en e ngaal nanondiral tafangal e suɗaare ngam danndude warkoyeeɓe.
Ndeke, « dogdu dow huɓeere, so yaawii ne juutataa », yimɓe potaani ɗamtindaade moƴƴere. Sibu so tawii ko ardiiɓe leyɗeele mbaɗti ñaaweede (laamɗo Sudaan), walla haala ngaluuji hooreeɓe leyɗe ngujjunoo waɗti haaleede, firti tan, ko kaaɗoo haala ne wattinta tan ko butteede hakkunde dingiral. E ooɗoo aduna julyultondiral, ina moƴƴi ardiiɓe leyɗe kam en e jom jayngol en paama, « miin teyi » gasii !
Gelaajo


text:
Ɗaŋre men Ngaawe jeyaa ko e yuɓɓo naange, ɗuum firti ko ndi leydi ndi ngonɗen e dow mum jeya e seto rewngo e hoodere ɓadiinde men nde mbiyeten Naange walla Njaana, Wadde Ɗiiña, Jaayre, Ngaawe, Mbaañ e ɗaŋe goɗɗe ganndaaɗe ɗe fo ko ko mbanngatoo e Naange, ina way no ko Naange tammbii denndaangal ɗaŋe […]
Hajjiyankooɓe winndere ndee ko ɓuri heen heewde ina taawee hannde e Madina. Ngoo wuro annoore e pooye, adii wiyeede ko Yatrib. Ko e fergo Nelaaɗo ngo wonti Mediina. Ina jeyaa e ko ɓuri battinde e maggo JUmaa kaa. Ko e nder makko lelii ɓurnaaɗo winndere. Ina sawndii mbo Umar e Abuubakri. To woɗɗaanni ɗoon ko […]
e ɗaŋre men Ngaawe e daartol majje. Njoorndi e dow ɗaŋre men Ngaawe, ko duungal gootal wonno ko ɓooyi, njiɗmi wiyde doŋe Afrik, Amerik, Asi, Ostorali e Orop foo koko ndentunoo ɗo gootel, woni faɗo wooto, ndiyam taariingo banngeeji kala, nde wonnoo nder ɗaŋre men koko fasata ina wawña sabu nguleeki loopal kaaƴe e jamɗe […]
rtal teskorgal e okteeji maggal. E karallaagal kesal hannde eɗen keewi nan’de kartal teskorgal (carte mémoire) ko nanngam Mega okte (Méga octet) walla nanngam Jiga Okte ( Giga Octet), eɗen teskii kadi ɓurngal mawnude limoore fo ɓurata waawde nawde leppi haala walla jimi, nate e jeeɓi (film). Hol ko woni Okte ? To fulɓe tonngirɗe […]


text:
To Keer, leydi Misra, ñalawma aljumaa 28 saawiyee 2011 oo, ko gulɗo no feewi : ko ɗum addani persidaa Hosni Mubaarak yamirde ndeenka konu wonande jammaaji ɗi. Ina wiyee, walla nii yimɓe aduna oo kala mbaawii seedaade ɗum e tele Jasiira, soldateeɓe ɓe e seppooɓe ɓe ina kollita cehilaagal hakkunde mum en. Mbele jogoraani ɓurde ɗoon ?
To Keer, leydi Misra, ñalawma aljumaa 28 saawiyee 2011 oo, ko gulɗo no feewi : ko ɗum addani persidaa Hosni Mubaarak yamirde ndeenka konu wonande jammaaji ɗi. Ina wiyee, walla nii yimɓe aduna oo kala mbaawii seedaade ɗum e tele Jasiira, soldateeɓe ɓe e seppooɓe ɓe ina kollita cehilaagal hakkunde mum en. Mbele jogoraani ɓurde ɗoon ?
Hol ko konu leydi ndi jogori waɗde ?
28 saawiyee woni ñalawma nayaɓo seppooji e nder gure Keer e Aleksanndiri e Suyees kam e gure goɗɗe, mawɗe leydi ndi. Seppooɓe ɓe njaggondirii e polis, laamu nguu kadi ƴetti kuule diwtuɗe aada ngam taƴondirde leydi ndi e winndere nde, ko wayi no kuppude internet (go’o e winndere nde), hay so tawii ɗum haɗataa Misranaaɓe anndude ko yahata e winndere nde, sabu goodaangal teleeji satelit e telefoŋ cinndel.
E oon sahaa gooto, seppooji mbaɗii to Jordaani, to Yemen, ujunnaaje ujunnaaje neɗɗo tellii e mbedda ngam ƴettude yeru e Tuunus. Heen leydi kala e jogaade caɗeele keeriiɗe, ko wayi no luure hakkunde rewo e worgo to Yemen, walla hakkunde Jordaninaaɓe lasli e Palestiinnaaɓe to Jordaani, walla gagga leñol biyeteengol kopte to Misra …, ɗuum fof mbiy-ɗen haɗaataa en wiyde wonde saabii ndee ɗoo filñitere ko pawondirgol mette e caɗeele e muuyaaɗe ɗe ɓesnguuji ɗee leyɗe kala ndenndi.
Ko ɓuri teeŋtude heen, ko goodaangal laamuuji hoyrameeji, ɗi kormaaki ɓesnguuji mum en, tee alaa ko kumpitta ɗum en. Ko leyɗe Arab tan ndaɗnoo e mbayliigaaji compugol demokaraasi to Orop fuɗnaange, to Afrik, to Amerik Latin. Mubaarak inan woni hooreejo Misra gila 1982 (duuɓi 20), Aali Abdalla Saleh ina ardii Yemen gila 1978 (duuɓi 33), to Jordaani ɓiyɗo (Abdalla Ɗiɗmo) lomtiima baaba mum e gardagol leydi ndi e hitaande 1999, oon donnooɗo laamu e baaba mum kadi e hitaande 1952; en kaalaani haala Siiri ɗo Bashaar Al Asad lomtii baaba mum keɓnooɗo laamu e hitaande 1970, walla Maruk, ɗo Muhammed VI roni laamu e baaba mum (Hassan II) e hitaande 1999, Hasan II laaminooɗo gila 1961, en kaalaani Libi mo Kaddaafi fawi junngo gila 1969, tee ina hebla ronnude ɓiyum. Ben Aali noon ko gila 1989 laamii Tuunus, kam tan gooto.
Yanti heen, e nder ɗee leyɗe kala, hakkeeji keeriiɗi to bannge politik e wellitaare, ko jaɓɓaaɗi, tarñaa. Sarwisaaji «Mukhaabaraat» (haaltooɓe) walla polis ñukkintooɗo, ko ownuɗi beeli yimɓe kala, hay gooto hoolaaki hay mbeelu mum. Yo won e Misra e walla e leyɗe goɗɗe ɗe, ina heewi ko yimɓe nanngaa, dummbaa, leeptaa, maa mbaraa.
… henndu ndimaagu wuttii
Bayyingol jaaynde wiyeteende WikiLeaks telegaramuuji ummoriiɗi e ammbasaad Dental Amerik to Keer, ceedtii tan ko ko yimɓe fof nganndunoo. Kamɓe fof noon e anndunoode ɗuum, haɗaano ardiiɓe leyɗe hirnaange (haa arti e laamu Sarkoosi) mantude «oo musiɗɗo jaɓanɗo hirnaange », tawi noon alaa fof ko ɓe ndesanta golle bayɗe noon to Iraan. Ndeeɗoo fenaande fuŋŋiniinde ina jeyaa e ko addani ɓesnguuji leyɗe Aarabeeɓe, ɓesnguuji kiiɗaaɗi, jaɓɓaaɗi, nuskaaɗi, filñitaade e teeɗanaade haŋkadi taƴde ɓoggi kalifaandi e heɓtude ndimaagu mum en. Ɗiiɗoo laamuuji kala jondikinaaki tan e hirɓaade nguurndam politik ɗam no woorunoo, alaa, kono ɗi kirɓiima kadi faggudu e ngaluuji leyɗe majji, ha ɗi laatii e won heen e nokkuuji, no baɓatti nii, yeru to Tuunus.
Hay ko laamuuji donanooɗi e kalifaandi mbaɗatnoo, ɗii laamuuji mbiiciima ladde, alaa ko woƴi ɗum en so wonaa feeraade e nder ngaluuji leyɗe mum en, tawi ɓesnguuji ɗeen leyɗe ina kakka e baasal ɓalewal kurum. Ɗiin laamuuji donanooɗi e kalifaandi kam ina toppitinoo jaŋde no fotiri fof, ina ndeenatnoo ɓesngu no foti fof … Ndeen, e nder Misra, kala jaltuɗo uniwersitee heɓat golle. Hannde, sukaaɓe heewɓe joofnooɓe jaŋde mum en toownde njenanaaka heɓde golle, nguuri ko mette yiyde ñalnde kala «alɗuɓe hesɓe» ina peeroo e ngaluuji leydi.
E nder kitaale 1970, petroŋ addaniino yoga e maɓɓe uujde feewde leyɗe Golf, nde tawnoo golle ina ndañotonoo toon, hannde ɗum nattii. Ko juɓɓule kaalis adunankooje ngullata e ƴellitaare ɗeen leyɗe koo fof (Misra, Tuunus, Jordaani …) ina suddi baasal mawngal. Duuɓi keewɗi jooni, dille renndo kollitooje mettere ceeraani e ƴellitaade to Misra (geddo ubriyeeji, kareeli remooɓe, seppooji e nder leeɗe catiiɗe cahe mawɗe) walla to Tuunus (Gafsa) walla to Jordaani walla kadi to Yemen. Kono ko ngol woni go’o ko mette ɗe ina ceedtinira nii, ina kuftodinira nii, ina ndoolnira nii, wondude kadi e yiɗde mbayliigu politik. Tuunus ferii laawol.
Ina teskini kadi, kuutoragol hare luulndiinde Israayiil ngam haɗde ko heedii koo fof haaleede, nattii nafde. Ɗuum ina addantunoo laamuuji fuɗnaange (leyɗe Aarabeeɓe) ɗaɓɓude ngootaagu ɓesngu ngam yejjitinde ɗum en ngonka nderndera leyɗe mum en ; hannde ɗum nattii nafde. Yanti heen, Misra e Jordaani ciifondirii e Israayiil nanondire jam, tee, denndaangal leyɗe Aarabeeɓe ko woppidɓe Palestiinnaaɓe e koye mum en.
Hono no jaaynoowo gooto Ameriknaajo winndirnoo e jaaynde The New York Times (24 saawiyee) wonde «wonaa demokaraat en, kono ko laamɓe hoyrameeɓe wayɓe no Saadaat walla Huseyn laamɗo Jordaani, njiylotoo jam Israayiil. Laamɗo hoyrameejo, ñiɓiiɗo e laamu, ɓuri yawde yolbinande gaño e laamɗo mo tiiɗaani tawi ko toɗɗaaɗo (…)». Nder noddaango yo ardiiɓe Amerik mballit laamuuji hoyrameeji aarabeeɓe, o naamninooma: “mbele eɗen njiɗi seppooji mbedda doolnuɗi njerɓina laamuuji peeleeli bayɗi no laamu Abdalla mo Jordaani?”
Hannde, alaa fof gannduɗo ko jogori kewde Misra. Hol ko Wanndiraaɓe Juulɓe salinooɓe felɓondirde e laamu ngu njogori waɗde? Mbele Muhammad El Baradee maa waaw wootiɗinde luulndooji Misra ɗii kala ? Ko waawi heen wonde fof, waklitere Tuunus udditii laawol, wuttii henndu, hono no Jean Ferrat yimratnoo : «baar wellitaare taccuɗo keeri, haa ɓesnguuji goɗɗi ngaraa jiilol».
Alain Gresh, Le Monde
Fulo : Bookara Aamadu Bah


text:
Aamadu Muttaar Saako jibinaa ko e hitaande 1867 to Segu. O jibinaa ko e nder galle seernaaɓe mawɓe. Baaba makko, hono Muttaar Abdullaay, jeyaaɗo to Siñtu Halayɓe, kam wonnoo Ceerno Besmoor. Yumma makko, hono Aysata Siisee Daraame ko sooninke jeyaaɗo to Taysibi to Gidimaka.
Sankaare baaba makko (1885 to Sansanndiŋ) e heewɓe e galle maɓɓe, addani saakooɓe heɓde tiitoonde « laamɗo juulɓe ». Ko ɗum waɗi ɓe hisde e angiseede e konu, ngam hisnude geñgol maɓɓe gorol. Nii woni Aamadu Muttaar Saako nehii, mawni, ko e diine e jaŋde Quraana e Sunna.
Heblo makko. Aamadu Muttaar Saako ummii Segu ngam jokkoyde jaŋde mum ko ina yahra e duuɓi 21-22. O ɗannanii gadanal makko ko Fuuta, ngenndi baaba makko ; o janngii ɗoon e duɗe keewɗe, ko nanndi e duɗal Seeku Bokar Sammbunde e Seeku Saydu Faawanndo to Kayhayɗi. O suɓii luggiɗinaade e Fiqhu, nii woni o yaɓɓi e koyngal gooto e ɓurɓe anndude e diiwaan hee ko faati e oon fannu, so Seek Hariis el Hasan mo Idaab Lahsan en to Taraarsa. Ko e oon o wondi duuɓi keewɗi, haa nde o heɓi Lijaas makko e fiqhu, o woni heen ganndo mawɗo, gooto e ɓurɓe anndude ɗuum e nder diiwaan hee. Duuɓi ɗi wondunoo e oon ɗii fof, oon waɗti mo koolaaɗo mum, junngo mum ñaamo, sibu ko kanko toppitinoo njulaagu mum, ko wayi no njeeygu ɗacce to Daŋana e Lisaa Tool, wostondira ɗum e geɗe mbaylaandi. Nii woni o dañi humpito ko faati e njulaagu hade makko nomeede kaadi.
Ko ngoon humpito kam e jokkondire keewɗe e ganndondire keewɗe ɗe o sañnoo heen, haa arti noon e jokkondire makko e aanduɓe e seernaaɓe heewɓe, ko wayi no Seek Mammadu Alfaa Kan mo Galoya e Ceerno Hammee Baaba Lih to Ciloñ (jogorɗo wontoyde esiiko) e Ceerno Aamadu Muttaar to Ngijilon, ngaddani mo anndeede, haa koloñaal teskii mo heen, naatni mo e njuɓɓudi mum, waɗi mo kaadi.
Kaadi Ɓoggee, mo alaa mo fotndetee
Aamadu Muttaar Saako wonii kaadi to Regba (1904), kaadi dowrowo to Regba (1905-1906), kaadi Ɓoggee (1906-1919), kaadi dowrowo Ɓoggee (1919-1934), gardo ñaawirde taƴre tolno gadano to bannge siwil e njulaagu ɗo Ɓoggee ɗoo (1924). Ko o neɗɗo pooƴtiiɗo, baawɗo maslahaa, ganndo sariya Lislaam. Ko aadani yimɓe ɓee e laamu koloñaal fof hoolaade mo. Ɗum addani tuubaako biyeteeɗo Fereynin Lewin (Freinin Levin) winndude, e hitaande 1914 « omo anndiraa no feewi wonde ganndo e nuunɗal ngal wujjaaka. Tuggi Tagaante haa Taraarsa, kala luurduɓe, so mbiyaama ko kanko ñaawata ɗum en, mbiyat maa ko maa njaɓ heddaade e kala ñaawoore nde o taƴi ». Ko ñaawooje makko ñifi luure keewɗe, kadi kareeli keewɗi waɗde e daande maayo hee, rewo mum e worgo mum fof noon.
Aamadu Muttaar Saako ko neɗɗo udditiiɗo, keewɗo maslahaa, jeeɓetenooɗo, kormanooɗo haa e nder koloñaal en, yahɓe haa mbaɗti wiyde mo « gollodiiɗo tuugorteeɗo », takkani mo galaŋuuji keewɗi, toowɗi, haa yettii galaŋ «officier de la légion d’honneur» ñalnde 14 saawiyee 1931.
Neɗɗo binndi e ganndal e pinal
Peelelaagal Ceerno Aamadu Mutaar Saako, ko waawde nawdude Lislaam e njuɓɓudi laamu koloñaal. Omo heewnoo jaaboraade haɓdiiɓe makko fulɓe ngolɗoo konngol « fuuntondirde e gaño mum ngam humtude haaju mum ». Ko ndeeɗoo feere yamyamre addani laawol Tijjaan ngol o daraninoo foolde e wonde laawol ɓurngol doolnude e daande maayo mango ngoo, e ɓurtaade laawol qaadiri. Heewɓe, ummoriiɓe e jookli ceertuɗi, ina kawratnoo ɗo « Duɗal Galle Saakooɓe » to Ɓoggee. Ceerno Aamadu Muttaar ina haaltnoo ɗemɗe jeeɗiɗi ko jiidaa e Arab e Farayse, omo janngina e majje fannuuji ɗii fof (Quraana, Fiqhu, binndol, njanngiin Quraana, celluka, coñce, hadiis, firo quraana, ganndal koode, ekn…).
Ɓeeɗoo ina njeyaa e yontodiiɓe makko : Aamadu Muntagaa Umar Taal, ɓiyiiko Muntagaa Aamadu (Kaliif kuftodinɗo galle Seek Umar tuggi 1980 haa 2007), Al hajji Aamadu Tijjaan Woon, Al hajji Seydi Nuuru Taal, Al Hajji Abdul Asiis Sih, Ceerno Lamin Jiggo to Demett, Ceerno Mammadu Lamin Kummbayel Soh to Sabbo Alla, Alfaa Yero Kudeeje Bah to Ndummbel Meri, Alfaa Galo Mood to Daka Laaw, Ceerno Muhaaji Jallo to Oolel Jaawɓe…
Aamadu Muttaar Saako sankii ko ñalnde 31 desaambar 1934 to opitaal «de L’Isle» ɗo Ndar ɗoo ; o wirnaa ko Get Ndar.
Saydu Nuuru Saar
Fulo : Bookara Aamadu Bah


text:
Ammbasaad Farayse nder Muritani rokki Hinndu Mintu Ayniina, maande manoore toownde (galaŋ) ñalnde 19 kawle (oktoobar) 2017 heedde 19w00 to galle Ammbasaad Farayse e Nuwaasot. Ndee hinnde fattamlamre ko finnde teeŋtunde wonde ammbasaad oo ena teskii darnde makko hiisnde, kanko Hinndu ngam guurnugol e ƴellitgol pinal e ñeeñal rewrude e binndol e ɗemngal Farayse e waasde mo wonde neɗɗo bannginte, gollortooɗo waaruuji gila ko o jannginoowo-jaayndiyanke.
Hade ammbasadeer oo takkande mo maande ndee, adii tawo ko waɗde ciimtol nguurndam makko, mosol ɗo o rewnoo, ko o goongɗinnoo e ko o salotonoo gila o ari e aduna haa ɗo o yahrata ɗoo e yeeso jamaanu tolniingu e 82 neɗɗo, rewɓe e worɓe hakkunde winndooɓe, wiɗtooɓe joom gannde toowɗe en, e jaayndiyankooɓe bismaaɓe. Caggal ɗum ammbasadeer oo wiyi : « Leydi Farayse rokkii ma hannde ndeeɗoo maande manoore toownde ngam waɗde ma harbiyanke e fannu pinal e ñeeñe (médaille de Chevalier de l’Ordre de la Culture et des Arts) »
Kelle e mayleeji natooɓe e naɓoyankooɓe njahdi, seedtinde weltaare wonde ena mbelaa hinnde nde Hinndu heɓi ndee.
Hol gonɗo Hinndu Mintu Ayniina ?
Hinndu Mintu Ayniina jeyaa ko Moonngel to diiwaan Gorgol Muritani e hinnde safalɓe lemtuunanaaɓe. O jibinaa ko ñalnde 10 mbooy (mee) 1965 e nder Kayhayɗi. Baaba makko wiyetee ko Mohammed Ayniina Wul Ahmed Haadii, ko jannginoowo arab wonnoo, caggal ɗuum wonti joolto-hujja (syndicaliste). Yumma makko nootortoo ko e innde Mahjuuba Mintu Ahled Saalem. Hinndu mawni ko hakkunde Kayhayɗi, Magtaa Lahjar, Ligisayba Gorgol e Jowol Sahre sabu wonnoode baabiraaɗo oo jannginoowo. Ko e hakkunde ɗeeɗoo gure, Hinndu Mintu Ayniina waɗata jaŋde mum lesre hakkunde 1970 e 1977. Jaŋde makko hakkundeere ko e Rooso e duɗal ngal ɓe mbiyata Sawiyee Kopalani (Xavier Copalani), tuggude 1978 haa 1983, nde o heɓi bakkaa makko. O waɗi heblo ngam wontude jannginoowo rogere addannde e jaŋde hakkundeere. O jannginii Ganndal tawaandi (Sciences Naturelles). Caggal ɗum o waɗti heblo fannuuji daartol e ganndal leydi to duɗal jaaɓi-haaɗtirde Nuwaasot. Hinndu jannginii to kolees Tafrak Seyna, o jannginii kadi to duɗal sukaaɓe worɓe, ngal ɓe mbiyata e ɗemngal Farayse “Collège des Garçons” e nder Nuwaasot.
O naati e jaayndiyankaagal ko e hitaande 1989 e les mbeelu Habiibu Wul Mahfuud (yo Geno yurmo ɗum). O gollodiima ɗoon e Mohammed Faal Umeer, Mbaarek Wul Beyruuk e Alasan Accee. Ɓe ngadii sosde ko jaaynde wiyeteende Muritani Demain, caggal ndeen ko jaaynde wiyeteende Albayaan, ɓe cakkitorii ko Le Calame. Ɗeeɗoo jaayɗe ko ganndaaɗe sabu ko kannje ngadii ñiŋde e aybinde geɗe kaantare baɗanooɗe e ɓaleeɓe Muritani gila e taccingol haa e warngooji dewnooɗi heen. Ko ɗee jaayɗe peeñninnoo ko waɗanoo e bonannde to wuro Sorimalee, ɗo yimɓe nayo mbaraa, mbaɗdaa e ngaska ngoota, lootaaka, kasnaaka, njuulaaka. Ko ɗuum addannoo ɗe, kannje jaayɗe ɗee, felɓondirde e mettere laamu haa addani ɗe uddeede walla yoweede. E teskaade Jaaynde Le Calame haɗaama yaltude laabi 23 hakkunde kitaale 1993 e 2008. Nde yowaama kadi laabi 2. Heen gootol ko lewru e hitaande 1997, ɗimmol ngol ko lebbi 2 e hitaande 1999.
Caggal ɓennuɓe ɓe limtu-ɗen dow ɓee, Hinndu gollodiima e ɗeeɗoo jaale e nder jaayndeyaagal: Seneyba Mohammed, Caam Mammadu, Sek Aamadu, Abdullaay Siree Bah, Mariyem Mintu Derwish, Bah Mariyam lollirɗo Halayɓe, Mohammed Mahmuud Wul Ɗaaleb e Biri Jagana.
Hinndu wonii e jaayndiyankaagal haa e hitaande 2007, ɗo o noddaa e diiso jaagorɗo gadano Zein Wul Zeïdane. Nde oon ɓenni, o wonii diisnondirɗo Yahyaa Wul Waaqaf e Mullaay wul Mohammed Laqdaf.
E hitaande 2014, o toɗɗaa jaagorɗo kalfinaaɗo diiwaan Magreb (Maghreb), fiyakuuji Afrik e geɗe muritaninaaɓe wonɓe caggal leydi. E saawiyee (siilo) 2015, o ari e jaagorde Pinal e fitiram-gollaagu, o woni heen haa e lewru seeɗto (abriil) 2016. Ko e oon dumunna, Daande Maayo ndee fuɗɗii anndude wonde ndeke jeyaa ko e leydi ndii e dañde geɗal. Ko ndeen Jowol Sahre lasaa e doggol gure ganni no Wadaan, Shingiti e Walata, Jeeriyel Tummbere to Jiinge e Njeew mbaɗtaa e ɓarakorɗe ngenndi juureteeɗe. Ko e oon sahaa kadi naalankaagal, ñeeñal e binndol puɗɗii dañde henorde.
E ooɗoo kikiiɗe ñallunooɗo 19 oktoobar 2017, Hinndu Mintu Ayniina heeroraaki mbelemme e teddungal kañum tan. O fecci ko e yimɓe tato woɗɓe, dañɓe teddungal kañum enne no o dañiri nii, takkanaaɓe medayuuji hono no o takkiranaa nii. Ɓeen ngoni: Mbaarek Wul Beyruuk, Idummu Mohammed Lemiin e Sal Jibriil Jakariyaa, gorko Haayre Mbaar e Simeraaji (maa en ngartu e nguurndam oo gorko e jaaynde men aroore, so Geno newnii).
Gelongal Fuuta lollirɗo, Njaay Saydu Aamadu


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Category Archives: Alluwal Juma
Alluwal juma: Fii weendu kawsara (A propos du Kawthar)
En fuɗɗorii innde Alla, Jom Moƴƴere huuɓunde, Jom Moƴƴere heeriinde.
Yo Alla juulu e nulaaɗo makko on Muhammdu, e aali en makko, e sahaaba en ɓe deŋdaangal.
Alla daali: (Men okkii ma (Muhaamadu) moƴƴere weendu kawsara, awa juulan joomi maa (donkin on), boro ɗaa ).
Kawsara : Aaya : 1-3.
Alluwal Juma: Hakkunde Annabi shu’aybu e yimɓe mun ɓen
En barkinorii Innde Allaahu, Joom Moƴƴere Huuɓunde, Joom Moƴƴere Heeriinde. Yo Allaahu juulu E Koohoojo meeɗen Muhammadu, kamɓe e ɓeenguure maɓɓe, e sahaabaaɓe maɓɓe, o hisna ɓe hisnude.
Allaahu toowuɗo on daali : (Men nelii e yimɓe Madyana ; musiɗɗɗo maɓɓe Annabi Shu’aybu. O wi’i : Ko onon yo yimɓe, rewee Alla, alanaa on reweteeɗo tanaa kanko, wata on ustu etirɗe ɗen e peesirɗe ɗen, min miɗo yi’a on e moƴƴere, miɗo hulani on kadi lette ñalaande huuɓitunde. Ko onon yo yimɓe ! Timminiree etirɗe ɗen e peesirɗe ɗen nunnɗal, wata on ɗuytan yimɓe ɓen coggeeli maɓɓe, wata on yaaru ka leydi ko on bonnooɓe).
Simoore Hashri (fii mooɓitugol)
Kuuɗol: Muhammadu Tafsir Salambande
Allaahu toowuɗo on daali :
(Ɓen arunooɓe (ɓaawo ferunooɓe ɓen), hiɓe wi’a jooma amen yawtan men wonndude e musiɓɓe amen ardiiɓe men e gomɗinal, hita a waɗu ka ɓerɗe amen konnaagu wonannde ɓen gomɗimɓe, jooma amen a laatike ko a yaafotooɗo yurmeteeɗo).
« Hashri (fii mooɓitugol) : 10 ».


text:
Fulɓe mbiyi “Aadee ko nelel, mo woni fof e nelal mum e no rokkiraa”. Abuu Caam ina waawnoo suɓaade golle ɗe o tawiri jibnaaɓe makko : ɗato, tafngo maa cañu. Omo waawnoo kadi yahrude liggey tuubaako, omo dawa omo jofta, walla o ƴefta kaadam o janngina gannde tuubakiri, hono no heewɓe e ɓe o janngidi mbaɗi nii. Kono Abuu labii ko yahrude senngo naalankaagal.
Caamel jibinaa ko wuro Maadina Njaacɓe, ko ɗoon o naati jaŋde. O mawni ko hakkunde Pete e Nguyi. Yoga e wondiiɓe makko nder diɗɗal “Ngaari Laaw” ko ñeeñɗanɓe naalaŋkaagal.
Fulɓe mbiyi “Aadee ko nelel, mo woni fof e nelal mum e no rokkiraa”. Abuu Caam ina waawnoo suɓaade golle ɗe o tawiri jibnaaɓe makko : ɗato, tafngo maa cañu. Omo waawnoo kadi yahrude liggey tuubaako, omo dawa omo jofta, walla o ƴefta kaadam o janngina gannde tuubakiri, hono no heewɓe e ɓe o janngidi mbaɗi nii. Kono Abuu labii ko yahrude senngo naalankaagal.
Caamel jibinaa ko wuro Maadina Njaacɓe, ko ɗoon o naati jaŋde. O mawni ko hakkunde Pete e Nguyi. Yoga e wondiiɓe makko nder diɗɗal “Ngaari Laaw” ko ñeeñɗanɓe naalaŋkaagal.
Ina heen Mammadu Abdul Gaako, Aamadu Tijjaani Mbaay, Aamadu Tijjaani Kan, Aamadu Accel Gey e woɗɓe e woɗɓe.
KO WONI NAALANKAAGAL
Ko woni tawo “naalankaagal” ? “Naalankaagal” ko helmere renndaande e mbaydi kuuɓal, ɗum woni yimooɓe, amooɓe, hoɗooɓe, natooɓe, ekn… ɓee fof ina nootoo e helmere “Naalankaagal”. Kamɓe fof ko ɓe weltinooɓe, nehooɓe, waajotooɓe, tinndooɓe… Neɗɗo juɓɓinoowo gollal ngal, ko oon innirtee “Naalaŋke ”. Helmere nde seekaa ko e helmere “Naale”, mbaydi ngaadanteeri nder renndo Fulɓe e kuuɓal, ngamiri ndi hinnde Jiyaaɓe heerorinoo.
CAAMEL FINDINTU, RENNDINA, REENTINA, WAAJOO, JAŊNGINA
Abuu Caam ko naalaŋke jaajtinɗo naalankaagal. Ko o kaɓantooɗo loppitde ɗamaawu e yaakaare deebiniiɗe nder ɓesngu leñol makko. O yowitaaki e maggol. O raddanoytu ngol. Ko o naalaŋke cuɓtiiɗo reende e ŋarɗinde ndonu ngaluuji renndo makko. Omo jogii pellital mawngal. Ko o ŋeñoowo ñeeñɗinoowo ko yooɗi e leñol makko. Ko o kollitoowo ko soofi e leñol e makko ne kay, mbele ina reentee. Eeraali makko, ɓoggi makko e gaaci makko, e cirkataali bawɗi makko, ina ndillina ina njasba heɗotooɓe mo. Goonga loowiiɗo e jime makko ina njibina filñitaare e salaare, ina nguurtina ɓerɗe ɗeɓnooɗe yahde haa piɓtii moƴƴere. Caamel findintu, renndina, reentina, waajoo, jaŋngina.
Abuu Caam, kam fof e jogonaade gollal mum ngal pellital mawngal, omo yenanaa kadi lewde digniral naalankaagal wonaa noon tan weeɓiri e nder renndo Haalpulaar’en (Fulɓe). Ganndo Oropnaajo gooto tinndii wiyi “Neɗɗo ko eggiyaŋke, ko leɓte ngoni ceerno mum, heɓtintaa hoore tawa leɓtaaki”. Haalpulaar’en pawi heen mbiyi “seeɗa mi maaya heɓataa huunde”, walla “mo muñaani cuurki heɓataa ƴulɓe”.
NGAARI LAAW : TESKO E DIKKO
Kaaɗeeki tampere fof Caamel yiyii. Kono o ŋati o woppaani haa o sosi diɗɗal makko ngal o inniri NGAARI LAAW. O yaajnii e miijooji ɓamtooji diɗɗal makko, o eerii annduɓe Haalpulaar’en ɓe o yontidaa, sehilaaɓe makko e yiɗɓe makko mbele ina mballa mo jinngude golle ɗe o woni e dow mum ɗe.
Nii woni, eɓɓoore wiyateende “Initiative Fouta” sosaa e innde diɗɗal Ngaari Laaw. Ngaari Laaw ko goomu hirjino renndo e pinal Haalpulaar’en haa teeŋti e ɓe diiwaan Daande Maayo Senegaal. Ngu jooɗii ko Ndakaaru. Ngu heɓii humpito alɗungo e nder juɓɓingol kiirɗe pinal, tawi faanditaa heen ko weltinde e wuurtinde enɗam.
Diɗɗal Ngaari Laaw jibinaa ko e teskaade e dikkaade :
– Teskaade. Gollorɗe keewɗe ceertuɗe darnaaɗe ngam ɓamtaare, lelnanaaɗe remooɓe, ina pamɗi ko njettii payndoole eɓɓaaɗe. Ngati ɗum ko ɗe mahaaki tigi rigi e nguurndam ɗam yimɓe nguuri ɗam – gila e daartol haŋki e hannde.
– Dikkaade. Waɗde naalankaagal (haa teeŋti noon e njimri ganni) daabaa pinal fayndaare rowrowre ɓamtaare, tawa eɗen mbayla goongaaji ciŋkaaɗi ɗi rommoliɗɓe e ganndal pooɗantoo ñalnde kala e peeje mum en jaɓaaɗe, goongɗinaaɗe.
SATO, KISAL; KADDUNGAL REWƁE, SIDA
Ko ɗum tagi gila Diɗɗal Ngaari Laaw sosaa e hitaande 1989, ngal yiyliima weytinde e weltinde Fuutaŋkooɓe, jimɗi mum e penti mum, ngam hirjinde ɓe e toɓɓe ɓurɗe jojjude anndeede e faameede e oo sahaa : taariindi (sato), jam e kisal, kaddungal rewɓe, SIDA, ekn… Ɗee toɓɓe mbaawii yaajneede e luggiɗineede e dow ballal jiytiniingal, ceedtiniingal ummoraade e dente bayɗe no “Fondation pour le progrès de l’homme” (Ngaafndi ndaraniindi ƴellito aadee), “Fondation de France” (Ngaafndi Farayse), ICCO (fedde toppitiinde Ɓamtaare e Cellal), Mundial Productions. E ballondiral kadi e pelle ɗe ngonaa laamuyaŋkooje, liggodtooɗe e ɓesngu leydi to dowri, bayɗe no ENDA/TM, FAFD (dental pelle Fuuta ngam ɓamtaare), ekn… Yanti heen ko pelle leslese keewɗe daraniiɗe ɓamtaare gure (AVD).
Diɗɗal Ngaari Laaw ko kawtal eɓɓooji e anniyaaji denndinngal ñeeñɗinooɓe e annduɓe askintooɓe Daande Maayo Senegaal. Fayndaare maɓɓe ko yiylaade e addude ballal maɓɓe no fotiri fof ngam sappitaade mahdi mawndi njowitiindi e ɓamtaare ɓesngu maɓɓe.
Ɗoo ɗo Abuu Caam e Diɗɗal Ngaari Laaw njooɓii daande mum en ina pirtana miskineeɓe mone, ina njiyloo peeje e miijooji no leñol maɓɓe heɓiri sago mum.
Eɗen nduwanoo ɓe yo Alla ɓamtu ɓe, toɓana ɓe ƴiiwoonde yurmeende huurnde, huɓtidinnde ngam nelal maɓɓe jaaloo, duumoo. Ndeke en paamii tigi-rigi ɓamtaare leñol fawii ko e jaalagol e koonagol nelal mon. Waɗde yo Alla ɗaldu on e doole mon e pellital mon.
Kuɗol : Aamadu Tijjaani Kan
Fooyre Ɓamtaare – Ndakaaru
aamattijjaan@yahoo.fr


text:
E tuugnaade e ciimtol Fedde Ngenndiije Dentuɗe, hitaande yawtunde ndee, ko Norwees (Norvège) woni hikka leydi ɓurndi moƴƴude nguurndam e winndere ndee, ko yimɓe mayri fof ɓuri weytaade. Rawane ko Danemark wonnoo. Rewi e Norwees ko Danemark, Islande, Suwis, Finlande, Pays-Bas, Canada, Nuwel Selannde, Ostarali e Suwed. Dental Dowlaaji Amerik ari 14, Almaañ 16, Angalteer 19 e Farayse 31.
Heedi laaci e nder leyɗe 155 ɗee fof, ko leyɗeele Afrik worgo Saharaa, sibu ko Sudaan Worgo, Liberiyaa, Gine, Togo, Ruwannda, Tansaani, Burunndi, e Santarafrik. Yanti e ɗeen ko Siiri e Yemen ngonɗe e musiiba golwole.
BAB


text:
Heewnoo jokkeede ko terɗe, kono hay yeeso ina jokkee (muultee). Pompiyee ameriknaajo muultanaama yeeso mum sumnoongo haa boni.
Heewnoo jokkeede ko terɗe, kono hay yeeso ina jokkee (muultee). Pompiyee ameriknaajo muultanaama yeeso mum sumnoongo haa boni.
So a yiyii natal ngal nii mbiyataa ko o nattiino jogaade yeeso, hoore ndee nattiino fuɗde leeɓi, o alaano toni, hinere ndee kadi ko ko ŋurmitinoo haa takki; ñamamko, noppi… fof cumu ñaamiino ɗum en haa laaɓi tawi omo yahi ñippude cumu to wuro Misisipi (Amerik).
E lewru ut ɓennundu nduu o muultanaama yeeso makko haa hawri. Wonaa ngol woni gadanol ko yeeso ina ɗakkee, kono ko ngol woni ɓurngol timmude e huuɓtondinde e winndere ndee. Ko ngol woni go’o, so a ƴeewii ɗakkere ndee, a yiyataa heen aanoode walla batte ceekanɗe walla jokkere. Hay sukundu hoore makko waɗtii fuɗde. O waɗtii haalde, haala nanotooka sibu hay ɗuum ko ko nattunoo sibu toni ɗii ko jahnooɗi; o waɗtii kadi ñaamde; o waɗtii majde caggal nde o jooɗii 14 hitaande o alaa ñememmbo…
Ko ɓuutdi seeɗa heddii e yeeso hee. Ma o oppire goɗngol ngam ittude ɗuum. Heddii ko anndude mbele so o tiimtiima ma o yiyto hoore makko, sibu ɗakkanteeɓe jeese heewɓe ina mbiya so tiimtiima wayata ko no goɗɗo njiyata nii. Eduardo noon (ko noon woni innde makko) ko dañi koo weeɓaani, sibu o wiyi o yahii jehre tawi hay gooto futtinaani mo gite, tee omo heɓtini hoore makko e ngoo yeeso heso. Heddii ko geɗel gootel : kaaɗdi nguurndam makko, ko o ƴettoowo leɗɗe, woto ɓalndu makko riiwtude jokkere ndee…
Bookara Aamadu Bah


text:
Ñalnde mawnde 18 duujal fedde nde wonaa laamuyaŋkoore « ONG/ESE »(jaŋde-cellal-taariindi) e ballondiral catal Fedde Ɓamtaare Pulaar ɗoo e Kayhayɗi, yuɓɓinii hiirde mawnde ngam dokkirgol seedanteeje e wuro Kayhayɗi. ko ina abboo 26 Ceerno keblaama tawi ko e ɗemngal Pulaar, kamɓe janngannooɓe ɓee, ɓe nginniraa ko rogere Mammadu Sammba Joop Murtuɗo. Ko ɓeeɗoo ngonnoo seernaaɓe : Gumaalo Umaar soh, Abuu Siidi Wele e Saydu Siise Jaw. Sukaaɓe ɓee njanngii ko ina tolnoo e lebbi jeetati, hakkunde kitaale 2011 e 2012. Ngenndiyankooɓe mawɓe tawtoraama ndeeɗoo hiirde, ina jeyaa heen : Bah Sammba Gata, hooreejo Catal Fedde Ɓamtaare Pulaar ɗoo e Kayhayɗi , Aamdu Jaw, Aamadu Tijjaani Jeew, Aamadu Lih, Sammba Ndonngo, Usmaan Caw, Umaar Mammadel, Bun Umaar Kan, Jah Maamuudu e woɗɓe.
E konngol gooto e terɗe fedde ndee, ɗeeɗoo golle ina poti jokkude sibu ɗum, e ooɗoo sahaa, fedde ndee woni ko e heblude rogere woɗnde. E wiyde makko ɗeeɗoo golle naatti ko e nder mbaadi haɓde e humambinnaagal e nder leydi men. Hiirde ndee fuɗɗii ko e njontu 18ɓo, ginol golle hiirde nde ko ni siforii :
• Konngol ɓuraana tawi janngi ɗum ko ibraahiima jibi saawo.
• Konngol bismaango hoɓɓe.
• Konngol seernaaɓe
• Ciimtol nguurndam Mammadu Sammba Joop Murtuɗo.
• Dokkirgol seedanteeje.
• Konnguɗi hoɓɓe bismanooɓe.
• Jime e njalniika.
Doggol heblaaɓe
- Ibraahiima Jibi Saawo
- Habii Aadama Jallo
- Ibraahiima Abuubakri Jallo
- Belal Sammba Bah
- Haaruuna Abuu Jah
- Abuu Aadama Bah
- Muusaa Ibraahiima Soh
- Haaruuna jallo
- Saada Aadama Soh
- Muusaa Maamuudu Soh
- Faati Aadama Jallo
- Maryam Aamadu Soh
- Jeynaba Aamadu Soh
- Jaariyata Abuu Bah
- Ummu Hammadi Soh
- Bah Mammadu Muusaa
- Hammadu Muusaa Bah
- Hawoli aadama Jah
- Huley Usmaan Bah
- Aminata Aadama Jah
- Maamuudu Alasan sih
- Hawa Maamuudu Ñaan
- Aysettu Kulibali
- Huley Jah
- Karjatu Mammadu Deh
- Sileymaani Sammbu
Usmaan Ñaan / 46 53 38 80


text:
Ɗum kam, ma a taw ko haala tan : ceekgol terɗe ngam feewnitde ɗum en ? E ko wattindii koo dee, doktoreeɓe sinuwaa en njokkii junngo e koyɓuli ngam haɗde teewu junngo ñolde.
Ñalnde 10 noowammbar 2013, junngo ñaamo ubriyee sinuwaa sukaajo taƴi tawi omo liggoo. Hade maggo waɗteede e ɗo ngo seŋinoo ɗoo, doktoreeɓe ɓee njokki ngo e kolɓuli makko ngam haɗde ngo ñolde.
Ɗum kam, ma a taw ko haala tan : ceekgol terɗe ngam feewnitde ɗum en ? E ko wattindii koo dee, doktoreeɓe sinuwaa en njokkii junngo e koyɓuli ngam haɗde teewu junngo ñolde.
Ñalnde 10 noowammbar 2013, junngo ñaamo ubriyee sinuwaa sukaajo taƴi tawi omo liggoo. Hade maggo waɗteede e ɗo ngo seŋinoo ɗoo, doktoreeɓe ɓee njokki ngo e kolɓuli makko ngam haɗde ngo ñolde.
To Tours (wuro to Farayse) robooji njokkanii neɗɗo ɓooƴe (reins) mum. To laboratuwaar Inserm to Pari, ko leeɓi ƴettaa, peewniraa nguru yitere bonnoonde. To wuro Créteil, go’o e winndere hee, ko yeeso neɗɗo waklinoongo sabu ñawu ina feewnitee. Walla kadi, ootoo bannge e Atlantik, (to Amerik) ko leeɓi koyngal ceŋaa e waywayko ngam sukkinde ɗum. Ceekgol peewnitoowol (Chirurgie réparatrice) heen sahaaji ina haawnii no feewi. Francetv.info suɓaniima on heen yeruuji tati, mettuɗi goongɗinde.
Junngo taƴaango, jokkaa e kolɓuli
E wiyde Daily Mail (winndannde yaltunde e Engele) mo 16 desaambar, ñalnde 10 noowammbar, junngo ñaamo suka ubriyee gooto biyeteeɗo Kiyao Wey, taƴi tawi ina golloo. Gollodtonooɓe e makko ɓee ndartini masiŋ oo, kocci sammeere junngo taƴngo ngoo, neldi ɗum to opitaal Changsha, to fuɗnaange rewo leydi ndii.
Doktoreeɓe wonnooɓe ɗoon ɓee mbiyi ina mbaawi jokkude sammeere junngo taƴngo ngoo, mbaɗta ɗum ɗo wonnoo. Kono, wonnaa ɗoon e ɗoon. Junngo ngoo ko bonngo, alaa e sago ngo safree tawo. Kono, ngam hisnude sammeere ndee, ɓe miijii jokkude ɗum e kolɓuli joomum oo.
Lewru caggal ɗuum, tawi ñawanɗe junngo Kiyao Wey cellii. Ɓe ceŋti sammeere junngo ndee, ɓe ceŋi ɗum e junngo hee. Doktoreeɓe ɓee ina koolii : e miijo maɓɓe, maa junngo suka oo heɓtu denndaangal kattanɗe mum.
Hinere fuɗneede e tiinde
Kiyao Liyan daɗii e aksidaa oto bonɗo ko ina wona hitaande, kono yeeso makko ko ko boni, haaa doktoreeɓe opitaal Fushu, to worgo Siin, taƴi hinere ndee. Suka oo sunii heen no feewi sibu waasii mbaadi mum. Nii woni ɓe pelliti etaade tagtaade hinere makko.
Ngam ɗuum, alaa e sago doktoreeɓe ɓee peewna hinere woɗnde lomtina ittaande ndee. Ɓe taƴi seeɗa e ŋorñoŋorñooɗe birɗe makko, ɓe naatni ɗum les nguru tiinde, tawi aɓe ndarni ɗum haa wayi no hinere nii. Alla waɗi jokkere ndee jaggi, hinere woni e fuɗde e dow tiinde makko. Heddii tan ko dirtinde hinere ndee e waɗde ɗum e palaas moƴƴo oo…
Yeru tataɓo oo noon kadi ɓuri hulɓinaade, sibu ko jokkude hoore neɗɗo e ɓalndu goɗɗo. Ko Doktoor ceekoowo italinaajo, gonɗo to duɗal jaaɓi haaɗtirde Turin (Sergio Canavero) haali ɗum e lewru sulyee, nde wiyata ɓooyataa ɗum aaɓnoo.
O tuugii ko e ko doktoor ceekoowo ameriknaajo (Robert White) waɗnoo e hitaande 1970, so seŋde hoore waandu e ɓalndu waandu woɗndu, hay so seŋanaandu hoore nduu wuuraani ko ɓuri balɗe jeetati. E wiyde makko, hannde eɗum aaɓnoo, sibu ƴellitaare karallaagal yettiima ɗoon. Kono ko huunde mettunde siynude, sibu ina ɗaɓɓi seŋde teewu e teewu, kono kadi jokkondirde ɗaɗi keewɗi tino e ƴiiƴam…
Bookara Aamadu Bah
Ƴoogirde Francetv.info


text:
Biraam Abeid e Barahiim wum Ramdaan jeyaaɓe e fedde IRA, kam e Jibi Soh hooreejo Kawtal ngam Ƴellitaare ñawaama kasoo duuɓi ɗiɗi. Ñaawoore ndee yani ko ñalnde 15 saawiyee 2015.
Yahdiiɓe maɓɓe heddiiɓe ɓee ngoppitaama. Heewɓe ina kaawaa ɗum, sibu ko ɓe takkaa koo fof, alaa heen ko laatii e koye maɓɓe. Ko ɗum addani yimɓe heewɓe wiyde ɓe cokraa ko hujja politik, wonaa won ko ɓe mbaɗi ko ina fota sokde neɗɗo. E wiyde heedooɓe maɓɓe, “e ko ɓuri teeŋtude ɓe njooɓtoranoo ko dental ngal yamiraaka, waawde ndehtanaade doole kisal e pelle ɗe njamiraaka. Kono ko haalaa e ñaawoore hee koo, hollitaani ɗuum. Tawaama ko ɓe yimɓe yamyamɓe daraninooɓe huunde woƴnde yimɓe fof, so haɓaade njiyaagu. Min njedditiima kuugal ngal, tee min teskiima Jibi Soh fawaama kuugal tawi noon tawi waɗanaaka hay manndaa gooto, sibu o ari e ñaawoore hee ko omo wellitii. Ɗum noon ñawoore makko rewaani laawol”. Caggal ɗuum, ɗoon e ɗoon ɓe nawaa Eeleega ngam dummboyeede toon, « ngam yiɗde taƴondirde ɓe e heedooɓe maɓɓe. A min ndarii e haɓeede mbele doosiyee oo ina arta e yeeso ñaawoore ».
Eɗen ciftina tan Biraam e Jibi Soh e yahdiiɓe mum en nannganoo ko ñalnde 11 noowammbar 2015 to Rooso, caggal nde lappol maɓɓe umminongol Ɓoggee ñalnde 7 noowammbar 2015 jaggondiri e sanndarmori. Jibi Soh woppitanooma, kono Biraam e yahdiiɓe mum ko sokanooɓe gila ndeen.


text:
Jab Haal E Dil Tumse Kehne Ko lyrics in hindi
Yes
Jab Haal E Dil Tumse Kehne Ko lyrics in english Salaami के अन्य गीतBas Ek Tamanna Hai Chehra Kya Dekhte Ho Dil Jab Se Toot Gaya Duet Dil Jab Se Toot Gaya Solo Jab Haal E Dil Sad Jab Haal E Dil Tumse Kehne Ko Mere Mehboob Ki Yehi Pehchan Mile Tum Se Bichhad Ke Hum Tumhe Chhede Hawa ChanchalJab Haal E Dil Tumse Kehne Ko hindi lyrics, Jab Haal E Dil Tumse Kehne Ko Salaami lyrics in hindi, Jab Haal E Dil Tumse Kehne Ko ke lyrics, Jab Haal E Dil Tumse Kehne Ko ke hindi lyrics


text:
Fitinaaji gondal ngomnati lesdi Amerika e lesdi Rasha wayliti fahin, baawo nde rahootooji kesi wurtinaama dow ardiido lesdi Amerika Donald Thrump a’yino haduki goddi biditi di hukuuma widito sirri lesdi ndin ka FBI dogginanno hakkunde mawbe ngomnati maako e lesdi Rasha.
Sollare ndee doo ummi dari on yaake nde lesdi Rasha boo wurti holli ndi wurtinan boliide de ardiido lesdi Amerika Thrump haalidi bee ngomnati lesdi ndin fuu.
Bibbe jamiyawa lawniraawa nga lesdi Amerika Democrats tefi bayaanuuji labdi dow tuumayeeji din, nden wobbe bibbe jamiyawa ngan woniibe majaliisa lesdi Amerika tefi be itta ardiido Thrump tan.
Nder halaaji cembiddi gondi yeeso Amerikanko’en jotta hawti e tuuma andinki lesdi Rasha sirri lesdi Amerika, haduki Ardiido hukuuma widito sirri lesdi ndin ka FBI James Comey widutuki sawroowo ardiido Thrump dow rento Michael Flynn dum thrump wadi, haalaaji di to gasnaama holli korowal ardiido lesdi Amerika Donald Thrump do wama.
Gurin


text:
Ñalnde 6 e 7 mee 2017, Mozilla yuɓɓinii gollordu nokkuɗinal to Paris. Goomuuji nokkuɗinal keewɗi tawtoraama kewu nguu. Arannoo toon goomu Pulaar/Fulfulde ko Ibraahiima Malal Saar (hooreejo goomu) ummoriiɗo to Havre (Frayse) e Bookara Aamadu Bah (Muritani) e Mammadu Buubu Ñaŋ (Senegaal) e Bookar Kan (Pari).
Geɗe keewɗe kollitaama e gollordu hee, ko wayi no silsil noƴƴingol golle nokkuɗinal ngal kam e kuutorɗe firo goɗɗe. Kabaruuji keewɗi jowitiiɗi e Mozilla ndokkaama heen kadi. Yarlitiiɓe ɓee (sibu golle Mozilla tuugii ko e yarlitaare) keɓii heen humpito keso, mbaawii kadi wotondirde miijooji.
Nokkuɗinal woni ko wiyetee e Farayse “localisation”, walla «localization» e Engele. Nokkiɗinde woni waɗde feere mbele loowdi mbaandi no topirɗe (logiciels) ina yahda e pinal nokku toɗɗaaɗo, gila e waɗtude ɗum e ɗemngal oon nokku haa e feeñninde heen geɗe mum pinal goɗɗe (limlebbi, ɓetirɗe, kaalis e geɗe keeriiɗe keewɗe goɗɗe.)
Localisation walla localization ina ñonngiree nii : L10n. Limoore 10 wonnde hakkunde “L” e “n” ndee, maandini ko limoore alkule gonɗe hakkunde aklulal gadanal e cakkital helmere ndee. Ɗum noon, so en ndewii ngaal doosgal, ko nii nokkuɗinirten helmere ndee e Pulaar : N8L sibu, nder helmere “NokkuɗinaL” ndee, ko alkule 8 ngoni hakkunde N (alkulal gadanal) e L (alkulal cakkital).
Bookara Aamadu Bah


text:
“Muritani ina fiɓondiri e Al KAYDA (Aqmi) gila e hitaande 2010, aadi wonde Moritani yanataa e tuddule maɓɓe konu e nder leydi mum, kamɓe ne maa ɓe ndartin njanguuji maɓɓe e nder leydi hee”. Ɓe ɓeydi heen nii “Muritani nii huniima rokkude ɓe hitaande kala hakkunde ujunaaje 10 miliyoŋ haa ujunnaaje 20 miliyoŋ ooro e sarɗi tawa ɓe ndiftotaako tuubakooɓe e nder leydi eɓe ɗaɓɓira lomtinaneede kaalis” .
“Muritani ina fiɓondiri e Al KAYDA (Aqmi) gila e hitaande 2010, aadi wonde Moritani yanataa e tuddule maɓɓe konu e nder leydi mum, kamɓe ne maa ɓe ndartin njanguuji maɓɓe e nder leydi hee”. Ɓe ɓeydi heen nii “Muritani nii huniima rokkude ɓe hitaande kala hakkunde ujunaaje 10 miliyoŋ haa ujunnaaje 20 miliyoŋ ooro e sarɗi tawa ɓe ndiftotaako tuubakooɓe e nder leydi eɓe ɗaɓɓira lomtinaneede kaalis” .
Ko wanannoo yimɓe nguumu-ngaamalde, Dowla Amerik, rewrude e sarwiis mum ñukkintooɗo (CIA) taƴii mbabba e hakkunde : ɓe mbiyi wonde “Muritani ina fiɓondiri e Al KAYDA (Aqmi) gila e hitaande 2010, aadi wonde Moritani yanataa e tuddule maɓɓe konu e nder leydi mum, kamɓe ne maa ɓe ndartin njanguuji maɓɓe e nder leydi hee”. Ɓe ɓeydi heen nii “Muritani nii huniima rokkude ɓe hitaande kala hakkunde ujunaaje 10 miliyoŋ haa ujunnaaje 20 miliyoŋ ooro e sarɗi tawa ɓe ndiftotaako tuubakooɓe e nder leydi eɓe ɗaɓɓira lomtinaneede kaalis” .
Mbele ɗum fof ko goonga walla alaa ?
Haal pulaar en mbii “hul ko haalaa”. Kabaaru oo kam saaktii ko caggal maayde Ben Laadeen e pellital Dowla Amerik saaktude kala sirruuji ɗi tawrunoo mo. Eɗen nganndi kadi Demmbayal wiyino “So tawiino jamma yahat haa jennga tan naange wiya tay, maa wood ko yiyaa ina ruɓa hakkunde baali ko wonaa fowru tan”.
Muritani e njanguuji Al Qaydaa :
Njanguuji Al Qayda e nder Muritani puɗɗii ko e hitaande 2005 to rewo leydi ndii, nde ɓe ngunndotoo tuddunde konu Muritani, ɓe njooɓii heen fotde pittaali 15 ; ko e yonta laamu Maawiya wonnoo, o laawii heen no feewi, o noddi yoga e ofiseeji toowɗi e nder konu hee (Asiis ko heen jeyaa, kañum ardinoo e oon sahaa BASEP), o holliti ɗum en ko o neldoowo ɗum en to rewo leydi ndii, mbele ina palanoo yimɓe bonannde Aqmi. Won miijotooɓe nii ko ɗum ɓeydi yaawnude kuudetaa peewnanooɗo e Mawiya oo.
Gila e e oon sahaa njanguuji ɗii ndartaaki sabu e deesammburu 2007, tuubakooɓe tato wanngotooɓe (tuurist en) mbaraama e saraaji Eeleega. E hitaande 2008, ambasad Israayiil kam e nokku gooto, yanaama, pellondiral waɗi e nder Tafarak Seyna haa woodi ofisee polis maayi heen. Ɗum jiidaani e ameriknaajo baranooɗo to liksaar e njangu Kallaawi, tuddunde konu to rewo leydi Muritani, ɗo ɗo pittaali tati keddii. Ɗee geɗe fof ko tuggii 2008 haa e fuɗɗoode hitaande 2010. Ko e ngaal daawal kadi tuubakooɓe liggotonooɓe e fedde nde wonaa laamuyankoore españool en diftaa hakkunde ɗoo e Nuwaadibu, caggal ɗum ngoppitaa nde Al qayda rokkaa njeenaari. Tuggi noon feccere 2010 feewde ñalawma hannde oo, alaa bonannde nde Al Qayda waɗi e leydi hee.
Hol ko saabii ɗuum ? Alla dee anndi kono ameriknaaɓe won ko puɗɗii haalde heen caggal nde ɓe ɓe caakti sirruuji Ben Laaden caggal nde ɓe mbari ɗum e hitaande 2011 to Pakistaan.
« Hul ko haala »
Won ko haawnii, Muritani heerondiri ko e tuddule jihaadiyankooɓe no Maali nii, ina wiyee kadi yoga e soldateeɓe Aqmi (jeyaaɓe e senngo Moktaar bel Moktaar lollirɗo Ɗokko) njeyaa ko e Muritani. Hol no paamreten njanguuji Al qayda yo ndommbo Muritani, njanoya Kodduwaar, Burkinaa ekn…
Gila 2010 njanguuji nattii e Muritani, diftagol tuubakooɓe nattii haa ɗum addanii leyɗeele Hirnaange ɗee (Farayse, Ameriik ekn…) hiisaade Abdel Ajiiju no « kanndorgal tiiɗngal baawngal falaade bonannde Aqmii e nder diwaan o » . Ko teskaa kadi ko e nder wolde Serwaal (nde Farayse falotoo jihaadiyankooɓe e nder Maali) Muritaani jaɓaani wallitde Farayse, hay nde ONU mooɓi konuuji leyɗe Afirik keewɗe ngam reende kisal Mali e diwaan saahel oo, Muritani jaɓaani neldude konu mum. Kono ko haawnii heen koo, ko adii nde jihaadiyankooɓe tiimata Mali e laamu Tumaani Tuure, ABDUL Ajiiju ina « teɗɗintunoo reedu » mum, naatoya leydi Maali ina yanoya e jihadiyankooɓe e yamiroore Sarkosii, kono kadi teskaa hannde ko Muritani ina neldi konuuji to Santarafrik, to Sudaan e to Sawuud. Ee ndaw ko woɗɗi !
Ina jeyaa kadi e ko Abdul Ajiiju feliraa, woppitde mo won hoohooɓe Aqmi nannganooɓe ɗoo e kasoo, tawi njeyaa ko e ardinooɓe pusgu leydi Mali, ko wayi no Wul Bunaama gardiiɗo fedde wiyeteende Ansaar ediin, jiidaani e hoohooɓe MNLA, ɓe o jaɓɓinoo ɗoo e nder laamorgo leydi hee, tawi ko ɓeen ngonnoo ardinooɓe fiyannde ɗeɓnoonde yoolde Maali. E ñallunge hannde ngee, yoga e mooliiɓe Tuwareeg en e safalɓe jeyaaɓe Mali wonɓe Baasikunu ndokkaama fartaŋŋe wonde Muritaninaaɓe.
E sahaa nde Belees kompaaworee ardii Burkinaa Faasoo ndee, jotondiral e won e hoohooɓe Tuwareg en murtuɓe ɓee e won e jihaadiyankooɓe, diftotooɓe tuubakooɓe ina ɗaɓɓa njeenaaje humpaani hay gooto, hay so tawii ina anndaa darnde teefankaagal (yiilaade heen kuttirɗi) ɓurnoo heen wonde gollal makko, ɗum ina falaninoo mo njanguuji jihaadiyankooɓe. Ko caggal makko njanguuji puɗɗii e nder Burkinaa.
Ko woni heen goonga ?
Ameriknaaɓe kollii aduna oo ko kollittunoo. Mbele ko ɗum goonga walla wonaa goonga ? Ko kamɓe kam pelliti suurtude koolaaɗo maɓɓe e hare feewde e ownooɓe, hono Muhammed Abdel Asiis, kono « ko woni e lahal fof maa juuɗe njiytu ». Ko mbaaw-ɗen wiyde tan, gaa gaa teskuyaaji ɗi cifi-ɗen dow ɗii, Aqmi inan jokki e rommbaade Muritani, fiyii Maali, fiyoyii Burkina Fasoo e Kodduwaar, inan meeroo Senegaal….
Yoo Alla ɓooy woorondirde en e maɓɓe tawa ko e nanondiral men e leyɗeele aduna oo kala, daraniiɗe kaɓtagol bonanndeeji jihaadiyankooɓe tawa wonaa e dow naafigaagal e jogaade jeese ɗiɗi luutondirɗe.
Gelaajo


text:
Ñalnde alkamiisa 23 suwee 2011, ɓesngu Senegaal hollitii ko kam tami fiyaaku mum. Waɗi ɗum ko Wad haaɗnii lamɗam. Ñalnde fof kesum, ñalnde fof feere, maa wood nde joofi. Hankadi eɗen mbaawi wiyde joofii, joofanii Wad. E seppooji baɗɗi ɗii, yiyaama heen « Wad dégage ! ».
Ñalnde alkamiisa 23 suwee 2011, ɓesngu Senegaal hollitii ko kam tami fiyaaku mum. Waɗi ɗum ko Wad haaɗnii lamɗam. Ñalnde fof kesum, ñalnde fof feere, maa wood nde joofi. Hankadi eɗen mbaawi wiyde joofii, joofanii Wad. E seppooji baɗɗi ɗii, yiyaama heen « Wad dégage ! ».
Ɗum noon, so Senegaalnaaɓe muñanii mo haa woote, hay dara o jogoraani sooynaade. Wad wiyatnoo ko ina ɓura aduna fof ƴoƴde, o fuuntii hoore makko. Hecci hanki tan, omo wiya Kaddaafi « so yaawnii ma woppii laamu ɓuri moƴƴude » ! Hannde eɗen mbaawi wiyde « So Wad woppii laamu hannde, ɓuri e makko ! »
Hol ko addunoo bone ? Ko Abdullaay Wad addunoo kesa kadi.
Abdullaay Wad addii duko heso e Senegaal. Ko woni ɗuum ? Woni ɗuum, ko batu hilifaaɓe leydi ndii jaɓii eɓɓaande sariya laawɗinoore, hono no waɗetee e leydi Amerik nii, toɗɗogol hooreejo leydi e cukko hooreejo leydi. Ɗuum woodaano e Senegaal. Ko miijo Laay yuumtungo ngoo, jibini ɗuum !
Ɗum so waɗii, firtata ko Hooreejo leydi oo kam e cukko mum poti dagagol, sibu ko ɓesngu toɗɗii mo, wonaa hooreejo leydi. E nder ɗuum, so tawii Hooreejo oo nattii waawde, walla alaa ɗoon, ko cukko oo lomtotoo ɗum.
Yimɓe ɓee noon, haa arti e waɗooɓe politik ɓee kam e pelle renndo, njiyri ɗum ko no yiɗde haa hannde ronnude ɓiyiiko laamu. Tawi noon, kanko e hoore makko, e wiyde won heen haa hannde, o alaa hakke boom hay wonde kanndidaa e woote garooje ɗee, saka noon omo wiya omo wammba ɓiyiiko, ngam taccinde ɗum dunndu. Ndunndu Senegaal, saliindu Kariimu haa ɗoon waawi haaɗde.
Finnde mum ko fiyeede ɗum baral e woote gardagol meeri Ndakaaru, ñalnde 22 maaris 2009. Eɗen ciftora kadi caggal ɗuum, Wad nomiino Kariimu kalifu « keewɗo mbaawkaaji », sibu o renndini ko golle kilifaaɓe heewɓe : mahaandi, gollondiral e leyɗe goɗɗe, peewnugol leydi e jolngo weeyo, o totti Kariimu kam tan gooto, yo waɗ heen ko welaa.
Ɓurii duuɓi ɗiɗi jooni, ko Abdullaay Wad haljini Senegaalnaaɓe, haa arti noon e luulndo mum. Ko o haljiniri ɓe, o haɗti ɓe ŋoŋɗi saka ɗoyli ? O haljiniri ɓe, ko wiyde mo, gila settaambar 2009, ko o gonoowo kanndidaa e woote gardagol leydi e hitaande 2012, ɗum ko caggal nde o etii ɓeydude manndaa makko e hitaande 2008 !
O haalnoo ɗum ko tawi omo yahi Dental Amerik ngam siifde ballal kaalis ummoraade e Millenium Challenge Corporation. O wiyiino ndeen : «ko mi kanndidaa e woote 2012 so Alla jaɓii. So Alla rokkii kam balɗe juutɗe, woppidii kam e hakkille am e cellal am, ko mi gonoowo kanndidaa ». Hade ɗuum, lanndaaji politik Senegaal ina njooɓtortonoo mo yiɗde wammbude ɓiyiiko mbele ina lomtoo mo. Ɓe jooɓtorii ma mo, heedando oon, sibu makko halfinde ɗum eɓɓaaɗe mawɗe, keewɗe jawdi, ko wayi no juɓɓingol mooɓondiral Lislaam to Ndakaaru, ina waɗa heen ko welaa, haa takkaa porlugol ngalu Njuɓɓudi kalfinanoondi yuɓɓinde Mooɓondiral Lislaam to Senegaal (hono ko anndiraa Agence nationale pour l’Organisation de la conférence islamique). Jaayndiyanke biyeteeɗo Abdu Latiif winndiino heen deftere no woorunoo, tiitoriinde « Tinndi e Hiisaaji Ñawɗi ANOCI ». Abdullaay Wad wiyi wonde ɗuum ko kañum tan meeretenoo sibu « So ɓe njiɗii heɓde mi, ɓe tooñata ko Kariim ».
Ko waawnoo heen wonde fof, kala ko ari e Wad, kanko addi e hoore makko. Alaa, alaa, Wad meeɗaa heɗaade hay gooto, waɗata tan ko ko welaa, ina saña, ina firta, woppaani hay wondiiɓe mum. Jooni, Senegaalnaaɓe mbiyi jondikinaaki e ko o haaytini hollitde eɓɓaande makko mbayliigu ndee, to suudu sarɗi, woni ko o woppi miijo wiyde omo laawɗina toɗɗegol cukko hooreejo. Jooni ɓe ɗaɓɓi ko yo Abdullaay Wad YAH, yo o dégage. Ɓe cosii ñalnde aljumaa 24/06/2011 dillere wiyeteende « dillere 23 suwee », nde alaa ko woni faandaare mum, so wonaa yo Laay YAH ! Ko ɓuri yaaccade yo o huno yeeso yimɓe fof, wonde o wonataa kanndidaa e woote garooje ɗee, yo o ittu kalifu makko ñaawoore, yo o uddit jeewtidgal ngenndiwal ko fayti e woote nanondiraaɗe.
Wad wiyanooma tan, « maleede ɓuri ƴoƴde ! ».
Bookara A Bah


text:
En ngardiino e daartol Misra Ɓooyɗo haa ɗoo : Diine kerecee en naati Aleksandiri tigi rigi ko hedde hitaande 50, tee teeɗanii ko lomtaade dewe tawaaɗe e nokku hee.
En ngardiino e daartol Misra Ɓooyɗo haa ɗoo : Diine kerecee en naati Aleksandiri tigi rigi ko hedde hitaande 50, tee teeɗanii ko lomtaade dewe tawaaɗe e nokku hee.
E hitaande 391, laamɗo kerecee biyeteeɗo Théodose ƴetti sariya kaɗoowo dewe gaadoraaɗe, uddi dewirɗe Aleksandiri. Yoga e majje natti toppiteede, huunde e majje mbaɗtaa juulirɗe kerecee en (Eglises).
Jooni njokken ngam sifaade nokku Misra ɓooyɗo wonnoo kam e njuɓɓuudi renndo mum e tippudi ñaawoore mum e jotondire mum njulaagu. To bannge ganndal leydi e sato, Misra ɓooyɗo woɗɗondiraani e Misra hannde oo. Feccere e leydi Misra ko ko yoori : ko powle mayo Niil ɗiɗi ɗee tan, walla yupporde Niil, walla beeli seeɗa ndemotoo heen, ko ɗoon tan yimɓe mbaawi hoɗde e wuurde. Ko heddii koo fof ko moraaɗe : moraande Libi bannge hirnaange, moraande Misra bannge fuɗnaange, moraande Sinay bannge fuɗnaange rewo.
Keeri Misra ɓooyɗo kadi ngoɗɗondiraani e keeri Misra hannde oo, sibu e oon sahaa keeri Misra Ɓooyɗo ko nii mbaynoo : bannge rewo mayri ko Maayo Mediteraane, bannge worgo ko timporɗe Niil (diƴƴe juppotooɗe e kaaƴe toowɗe) keedi toon, bannge hirnaange ko moraande Libi, bannge fuɗnaange ko maayo woɗeewo e moraande Sinay e nokku Gasa oo.
To bannge njuɓɓudi politik, Misra ɓooyɗo ko laamu hoorameewu (laamu neɗɗo gooto). Firawna woni fof : kam woni gardiiɗo njuɓɓudi dowrowo, kañum ardii konu, kam woni ñaawoowo dowrowo, koohoowo dewe (diineeji) dowrowo. Omo jogii doŋngal, so siynude doosgal « Maât » e nder winndere, ɗuum woni waɗde feere mbele jam na laatoo hakkunde yimɓe e asamaan. Kanko gaddii neɗɗaagal yimɓe makko, tee ko o duumiiɗo. O tuugnii ko e njuɓɓudi laamu ngam tabitinde njiimaandi makko e leyɗe ndema e ngaluuji tago. Ardii ndiin njuɓɓudi ko neɗɗo mo o hoolii, biyeteeɗo wisiir (Wasiir = ministre), toppitiiɗo meetagol (ɓetgol) kolaaɗe, kaalis leydi, eɓɓaaɗe mahateeri, njuɓɓudi ñaawoore e duttorɗe.
Tesko : E nder aadaa Misra, « Maât » ko geno debbo toppitiiɗo njuɓɓudi e nehdi, potal, deeƴre e jam, goonga nuunɗal. (Ko o beñtal « Isfet », woni (musiiba e fenaande e jiiɓru renndo)).
E oon sahaa leydi Misra ndii feccitaa ko e 42 diiwaan (nomes) tawi heen diiwaan fof ko laamɗo halfinaa ɗum, les njiimaandi firawna. Juulirɗe ɗee, e oon sahaa, ko nokkuuji juuleteeɗi, kono kadi ko kañji toppitii denndinngol e mooftugol ngaluuji leydi ndii…
Njuɓɓudi renndo
Renndo Misra Ɓoyɗo, ko renndo kinɗe. Neɗɗo kala won hinnde jeyaa. Remooɓe ɓurnoo keeweendi to woɗɗi, hay so tawii noon ɓe ngalaano jeyi ; ɓe njeyaa leyɗe ɓe ndemata ɗee, ɓe njeyaa coñal mum en. Ko laamu walla juulirde walla galle dimo jogiiɗo leydi tan mbaawi jeyde coñal. Ina waɗɗii remooɓe ɓee yoɓde kubbal (lempoo), ina waɗɗii ɓe kadi dawi (korwe) golle e nder eɓɓaaɗe ilnugol walla mahngo. Ñeeñɗuɓe (toppitiiɓe ñeeñe) e fitiram golle en ɓurnoo remooɓe ɓee toowde e nder renndo hee hay so tawii kamɓe fof ko e les njiimaandi laamu ɓe ngoni. Ɓe ngollotoo ko e jeeyirɗe (bitikaaji) takkiiɗe juulirɗe ɗee, tee ko booñ laamu (trésor public) yoɓata ɓe. Winndooɓe ɓee (scribes) kam e gollotooɓe e njuɓɓudi laamu (foksineeruuji) ngoni lannda ɓurɗo toowde e nder renndo Misra Ɓooyɗo ; ɓe mbiyetenoo ko “lannda wudere reneere” sibu ɓe ɓoornotonoo ko comci daneeji ngam hollitde tolno maɓɓe e renndo hee. Ooɗoo lannda toowɗo ina hollittenoo e nder coñce e ñeeñe. Rewi e ooɗoo lannda rimɓe ko ardiiɓe njuuluuji e safrooɓe e aasiñoor en heblaaɓe e fannuuji mum en. Alaa geɗe ngoodi kollitooje wonde njiyaagu ina woodnoo e oon sahaa.
Misra Ɓooyɗo ina heptini potal hakkunde rewɓe e worɓe yeeso laawol (sariya), hinnde maɓɓe ko waawi wonde fof. Demoowo ɓurɗo waasde ina waawi wullitaade to wisiir (kalifu) ngam heɓde hakke mum. Rewɓe e worɓe ina njogii hakke jeyde e yeeyde jawdi, hakke fiɓondireede, reseede walla resde e seerde, ronde e wullitaade to ñaawirɗe so luural jolii. Resondirɓe ina mbaawi renndude jawdi, e fiɓondireede nder dewgal hee geɗe baɗɗiiɗe gorko oo to bannge kuuɓnugol soklaaji debbo oo e sukaaɓe ɓee to bannge kaalis, so tawii ceergal jolii. Ɗum firti ko so a yerondirii misranaaɓe ndeen e yontannde mum en to Geres ɓooyɗo walla Roomnaaɓe ndeen, ma a taw misranaaɓe ɓuri ɓe wellitaade. Rewɓe laamiima toon e oon sahaa, ko wayi no Hatsepsut e Keleopaatre (Cléopâtre), rewɓe woɗɓe kadi njogiima toon darnde sabu wonde suddiiɓe geno biyeteeɗo Amon. Kono tan rewɓe mbaawaano halfineede golle nder njuɓɓudi laamu, ɓe keddii tan ko e geɗe dewrewe nder juulirɗe, nde tawnoo rewɓe e worɓe potaano hakkeeji to bannge jaŋde.
Njuɓɓudi ñaawoore Misra ɓooyɗo
Jiimi njuɓɓudi ndii ko firawna, sibu ko kanko saaktata laabi sariya, kanko ñaawata, kanko reeni deeƴre nder renndo (ko misranaaɓe mbiyatnoo Maât).
Binndaaɗe ñaawoore oon yonta ine kolla njuɓɓudi ñaawoore maɓɓe ndeen tuuginoo ko e ceerungal hakkunde ko moƴƴi e ko moƴƴaani ngam ñawndude luure e piɓondire.
E nder nokku kala, ko diiso mawɓe (jom duuɓi en) halfinaa ñaawde luure ñamaale walla luuron tokoson. So yettiima warhoore walla luure jeyi mawɗo walla ruggo gaññeeje (ndeen maayɓe ubbidtenoo ko e ngaluuji keewɗi) hollitoyee Goomu mawngu ngu Wasiir walla firawna ardotoo. Wullitiiɓe ɓee e heedooɓe ɓee fof maa ngoonda haalde goonga oo fof. Tuumaaɓe ina keewi fiyeede mbele ina kaalta, cuurta inɗe waɗdiiɓe bone. Winndooɓe ɓee ina mbinnda wullitaango ngoo, seedanteeje ɗee kam e ñaawoore ndee kala, tuumamuyaaji ɗii mawnude walla famɗude fof.
Kuuge ɗee ina mbaawi wonde pawe (wonande bone tokoose) walla aanoode e yeeso walla piygal maa daayo wonande bone mawɗe. Waɗbone en mawɓe, ko wayi no warkoyeeɓe walla ruggooɓe (wuyɓe) genaale (keeweendi yenaande), keewi ko ñaaweede warngo, daaɗe mum en codditee walla loƴee walla njulee (joom mum joɗɗinee e cettal mbele angal yulira ɗum les faade dow). Won no bonannde ndee in mawnira, kuugal ngal ina waawi naworde ɓesngu maa galle baɗbone oo.
Njulaagu
Ko laamu jogii, tami ko ɓuri heewde e njulaagu nguu. Misranaaɓe tafataano kaalis e oon sahaa, ko ɗum tagi njulaagu nguu ɓurde fawaade e ngostiigu saakuuji gabbe walla deben kaalis maa kaŋŋe (deben woni ɓetirgal ñiso : hedde 91 garaam), hay gollotooɓe ko gawri njoɓetenoo : ubriyee ina heɓatnoo hedde saakuuji 5 e feccere lewru kala (200 kg), mawɗo ubriyeeji hedde saakuuji 7 gawri. Ko laamu nguu dottatnoo coodguuli ɗii kala, waɗa doggi mum, ngam newnude njulaagu nguu e leydi ndii kala. Yeru forok (simbis) ina jara debene 5 kiri, nagge ina jaratnoo 140 deben. Kaalis gostorɗo fuɗɗii naatde Misra ko hedde teem V.
Misranaaɓe mbaɗdii e heediiɓe mum nanondire njulaagu ngam faggaade geɗe ɗe ngalaa e leydi mum en. E yonta iidii laamgalle (prédynastique) ɓe ndarni laawol njulaagu feewde Nubi ngam heɓde toon kaŋŋe e cuuraay. Ko noon ɓe mbaɗdiri e Palestiin njulaagu, hono no seedtortoo ɗum looɗe petroŋ palestiinnaɓe taweteeɗe e genaale firawna en, e yonta laamsuudu adanngu.
Bookara Aamadu Bah
Ƴoogirde : Wikipedia
Ruggo genaale
Gila Yonta ɓooyɗo haa e yonta cakkitto, tuggi gerek en haa e ottomaan en, mastadaaji e tibooje e gaññeeje (aññeere heewi wonde ko ngaska, mastada e tibooje ko dow leydi) ceeraani e ruggeede. E teeminannde 19ɓiire (XIXe) nde tuubakooɓe njiyti ɗe ndee, nguykaaji ɗii ɓeydii : faraysenaaɓe e engele en e almaañaaɓe njiirondiri ngaluuji Misra ɓooyɗo.
Yoga e ɗeen geɗe ɓe ngujjunoo, nana kollitaa haa hannde e cuuɗi ganni maɓɓe, ko wayi no Louvre (Pari, Farayse), British Museum (Londres, Angalteer), cuuɗi ganni Turin (Itaali) walla Berlin (Almaañ). Ko konsilaaji maɓɓe jooɗaninooɗi ɓe to Misra ndenndintunoo (ngujjatnoo) nguun ngalu e ciltirɗi njiimaandi Mamluuk en. Ɓurɓe lollude e ɗeen golle coofɗe mbiyetee ko Bernardino DROVETTI (1776-1852) wonande Farayse e Itaali, kam e Henry SALT (1780-1827) wonande Angalteer, kam e Giovanni ANASTASI wonande Suyed. Ɓe ndus fof, ɓe ngoppaani toon so wonaa ko ɓuri famɗude faayiida walla ko maantini haa ɓurti…


text:
« Mo jaɓaani koɗo ALLA, koɗo jom doole jippoo ɗum »
E tonngoode 154 FooyreƁamtaare lewru saawiyee, eɗen njowinoo e ñalɗi 10 e 19 lewru saawiyee, lajal gadanal ngal, ko gullitagol Y. Jammee to ñaawirde rowrowre Gammbi wonde « woote hooreleydaagu Gammbi laaɓaani, yoo niilne, waɗtee », lajal ɗimmal ngal ko ñande heen Aadama Baro mo Goomu woote ngenndiijo seedtii ko kañum fooli e pooɗondiral lefol hooreleydaagu foti fiileede
.Dikkondiral Yaayaa Jammee e CEDEAO
E nder ndeeɗoon yolnde, dikkondiral waɗii hakkunde Yaayaa Jamme e Dental Faggudu Dowlaaji Afiriik Hirnaange hono CEDEAO. Yaayaa Jammee jahnooɗo haa jebbilii wonde foolaama ruttii saltii sabu Goomu Wooteeji Ngenndi (GWN) nannii mo wonde « juumre waɗii e limoore woote ndee, o daɗondiri e Aadam Baro ko 2 000 tan, wonaa 6 000, kono haa jooni ko o poolaɗo tan ». Ɗum ina jeyaa e ko addani mo ñaamtude konngol makko kono kadi kulhuli wonde bonanndeeji ɗi o waɗnoo, kanko e wallidiiɓe makko, ko keborɗi ñaaweede. Ɗuum addanii mo jattinaade, wonti amo yiiloo hol no o waɗata haa ñaawirde rowrowre Gammbi dagniranta mo pirtugol woote ɗee, ɗe ɓamtee laawol goɗngol. Ɗum hittirii mo nde wonde goomu nguu nattiino woodde, dartingol mum ina ɗaɓɓi dumunna juutɗo, hay ñaawooɓe ɓe o yiɗnoo jiggoyaade leydi Niseriyaa mbattini ko salaade arde. Konu Gammbi ko salndu ƴaañnoondu laamu Yaayaa Jammee sabu hooreejo konu oo heɓiino wiyde «keɓtin-mi laami Gammbi ko Yaayaa Jammee, ko ɗum waɗi ko e yamiroore makko tan noototoo-mi » Nii woni Yaayaa Jammee dañii ƴaañgal tiiɗngal, o yawnoraa ɗum o laawɗini sariya lollirɗo « Etat d’urgence », ɗum firti tan ko o lommbii Gammbi e der ngonka keñoraaka keeriika ko ina dagnana mo walla kam mbiyen « ɓeydana mo » (sabu ko e ɗum tan o wonnoo) tabitinde bonannde rewrude e konu e heblanaade dartaade konu CEDEAO.
E nder ngol « kaɓgol e wonki » laamu Yaayaa Jammee, fedde CEDEAO e dow gardagol MARCEL ALAIN DA SOUZA hooreejo goomu ngardiingu fedde ndee, hollirii caggal batu njooɗinoongu Niseriyaa ngam yuurnitaade jiiɓru jolndu Gammbi e sakkande ɗum feere, wonande CEDEAO, woote baɗnooɗe Gammbi yuɓɓinaama e nder laaɓal, ko Aadama Baro fooli etee Yaayaa Jammee seeɗtiima wonde foolaama, ɗum noon, e miijo maɓɓe, yo o dirtu e jappeere hee, o tottita Aadama Baro laamu nguu ñalnde 19 lewru saawiyee no doosgal ngenndi Gammbi yamiriri nii. Ko ɗum waɗi konngol DA SOUZA ina laaɓti feewde e Yaayaa Jammee « woppu laamu nguu e dow teddungal, walla ngoppine-ɗaa e waawnere » ɗum ina jeyaa e mbaawka CEDEAO, waɗde law fedde nde mooɓii konu e gardagol Senegaal e jeytorogol Niseriya e Gaanaa e fuɗɗoode, ngoni e heblaade no tabitiniri ndeen feere.
Goonga goonga noon, yoga e leyɗeele ɗee ɓurani ɗum en ko feere maslahaa dañee, Yaayaa Jammee woppa laamu, doole konu mbaasa huutoreede sabu no mbiyruno-ɗen e winndannde ɓennunde ndee « bone piltat ».
Maslahaaji ummanaaɗi e nde jiiɓru Gammbi nduu
Ko e nder oon hakkille maslahaaji ummii ummoraade e won leyɗe Afrik. E fuɗɗoode ko leydi Maruk dogi heen, Laamɗo Maruk neldii toon nulaaɓe mum kono alaa ko ɗum jibini. Abdul Ajiiju, laamɗo Muritani neldii toon nulaaɓe mum fotde cili ɗiɗi, kañum e hoore mum yaɓɓii koyɗe mum haa Bañnjul, kono alaa ko gasi. Ɗum jaakii heewɓe hol ko Abdul Ajiiju waɗata toon sabu o jeyaaka e CEDEAO, ma a taw waɗde ko cehilaagal makko keeringal e Yaayaa Jammee « nanndi, njiidi en » sabu Abdul Ajiiju wayrataano Gammbi, amo yillotonoo nii KANILAAY wuro Yaayaa Jammee, etee moritaninaaɓe heewɓe ko julaaɓe to Gammbi. Won wiyooɓe nii, kanko e hoore makko jawdi makko ina toon. Wattindii naatde e maslahaa oo ko laamɗo Gine hono Alfaa Konnde, o wonaano ɓurɗo yiɗde kuutorogol doole ngol CEDEAO ummanii ngol, cehilaagal makko e Yaayaa Jammee ko huunde nde ɓooyaani, sabu ko ɓe luurdunooɓe, amo tuumnoo ɗum « ƴaañde rebel en yo njan e leydi makko ». Kono eɗen paama kam wonde kamɓe maslooɓe ɓee kala ɓe ɗaɓɓirta Yaayaa Jammee tan ko yo woppu laamu, caggal ɗum ɓe ƴeewa hol ko woni yiɗde mum, ɓe ƴeewa no ɓe mballiri ɗum heen. CEDEAO salaaki maslahaa no ina heɓree fof so wonaa wonde yo o woppu laamu nguu, o mooloyoo leydi ngoɗndi kono kadi amin « mberi sawru » tawde wonii konuuji Senegaal, Ganaa e Niseriyaa naatii Gammbi ina ngaddori kaɓirɗe mum en caggal nde Dental Afrik (U.A.) e Dental Dowlaaji Dentuɗi (ONU) ƴetti kuule wonde ina ngondi e ko CEDEAO ummanii koo.
Geɗe goɗɗe keewɗe njolii e ndee yolnde e nder leydi Gammbi : Hilifaaɓe heewɓe laamu ndogii feewde Senegaal (fotde Ministuruuji 6), ko adii ɗum ko mawɗo konu Gammbi) holliri wonde so konuuji CDEAO naatii leydi ndii, kañum kam heboraani « haɓtaade ɓeen », ina wayi no Yaayaa Jammee hedditiima coŋ.
Nii woni o rokkaa fartaŋŋe cakkitiiɗo, Alfaa Konnde yahi Bañnjuul kam e Abdul Ajiiju, ɓe kuufii mo. Caggal diisnondiral balɗe ɗiɗi Yaayaa Jammee jebbilii, jaɓi woppude laamu, waɗi bayyinaango e telewisiyoŋ Gammbi, yetti ɓesngu Gammbi.
Hol to maslahaa oo tuugii ?
E ko fuɗɗii siyande en Yaayaa Jammee jaɓanaama : kisal mum, jawdi mum e wondiiɓe mum kala, waawde sahaaji fof yillaade Gammbi. O salanaa ko heddaade e Gammbi to wuro maɓɓe, o ɗaɓɓiino gaddananeede wonde Ñaawirde Kuuge Winndereere (CPI) nanngataa mo, maslooɓe ɓee kolliti mo alaa ko mbaawi e ɗuum. Ɓurnoo tiiɗde CEDEAO ko o woppa laamu o woppira Aadama Baro, o yalta leydi ndii mbele deeƴre ina tabita e leydi hee, e diwaan oo kala. E miijo gardiiɗo CEDEAO, waasde mo ñaaweede defaaki ɗum, fawii ko e heborɓe wullitaade sabu bonannde nde o fawnoo e mum en.
Mooloyagol Yaayaa Jammee
Ko ɗum woni ko laatii, ñalnde 21 saawiyee saanga waktuuji jeenay jamma Yaayaa Jammee diwi boowal laaɗe diwooje Bañnjuul feewde Konaakiri wondude e Alfaa Konnde, padnooɗo regginde mo. O luɓaa abiyoŋ mawɗo o jolni heen ɓesngu makko e kala mo o renndidnoo bonannde ɓurtunde, ɓe ƴaaŋi Konaakiri hade maɓɓe juuroyaade moolorde maɓɓe MALABOO to Ginee Ekuwaatoriyaal. Sawuud ɗaɓɓiranooma ɗum kono jaabtaaki. Nii woni daarol Yaayaa Jammee ngol aldaa e manoore joofiri « jaɓde ɓuri jaɓtorde ».
Hedditii hannde ko hol nde Aadama Baro artata ƴettitde lefol mum to Bañnjuul. Ina yaakoraa ɗum neeɓataa, CEDEAO yeeytiima ko kañum adotoo mo toon gaddanoo mo kisal makko, haa yenanee kisal e deeƴre ngartii e leydi hee, sabu saysayeeɓe heewɓe ina cornii toon tawo. Aadama Baro ina wondi e sokla : artirde kisal e Gammbi, rokka ɓesngu wellitaare e hakkeeji mum kala, mumta bonanndeeji Yaayaa Jammee aawnoo kala, ɗum fof tawa wonaa e hakkille njoftiigu. Ma a taw ko ɗum addani mo wiyde ma o sompu goomu lollirngu « Goonga tawo hade beldital ».
Ko laaɓi koo tan, nawi manoore ko CEDEAO sabu ɓe kolliri fiɓnde tiiɗnde ngam daɗndude demokaraasi e nder diiwaan hirnaange Afiriik oo. Ɓe ndokkii winndannde wonande laamɓe waawɓe jarribeede e feere Yaayaa Jammee nde kala ko wayi no wiyooɓe ina memtoo doosɗe leydi mum en mbele ina laamtoo walla so njuɓɓinii woote kaka, alaa mo mbiy-mi noon, alaa mo mallu-mi kono jeeytiiɗo fof yo ƴettu !
Gelaajo